title: Laillisuusperiaate

text: Tämän periaatteen soveltaminen aiheuttaa ongelmia oikeastaan vain tilanteissa, joissa jotakin tekoa ei ole säädetty rangaistavaksi teoksi siitä huolimatta, että teko yleisesti mielletään rangaistuksen ansaitsevaksi. Tällaisen tilanteen syntyessä on useimmiten kyse yhteiskunnallisesta uudesta ilmiöstä. Esimerkiksi vuonna 1986, jolloin Suomessa ajettiin ensimmäistä kertaa syytteitä hakkeroinnista, oli hakkerointi täysin uusi ilmiö. Syytteet hakkeroinnista hylättiin, koska tekoja ei ollut tuolloin lailla säädetty rangaistavaksi. Syyttäjä tosin väitti, että teot täyttivät toisen irtaimen omaisuuden luvattoman haltuunoton tunnusmerkistön. Eräässä toisessa tapauksessa, jossa syytetty oli kiusantekomielessä kantanut isohkoja kiviä naapurinsa omakotitalon oven edustalle ja jossa syytteet hylättiin, ei toisaalta ollut kyseessä suinkaan uusi ilmiö.


title: Laillisuusperiaate

text: Kielto, jonka mukaan taannehtivan vaikutuksen omaavaa rikoslakia ei saa säätää, kohdistuu lainsäätäjään. Tosin perustuslain sanamuoto ("ketään ei saa .. tuomita ..") näyttäsi viittaavaan siihen, että kielto kohdistuu niihin jotka tuomitsevat (eli tuomioistuimiin), mutta tämä lienee vain seurausta perustuslain julistuksellisesta luonteesta. Varsinainen legaliteettiperiaatteen addressaatti on lainsäätäjä. Niinpä Suomessa varmaankin merkittävin legaliteettiperiaatteesta juurensa saava kritiikki kohdistuu eduskunnan säätämään "sotasyyllisyyslakiin", jossa eduskunta vastoin legaliteettiperiaatetta sääti taannehtivin vaikutuksin, että


title: Laillisuusperiaate

text: Laki säädettiin perustuslakimenettelyssä, poikkeuksena perustuslaista, silloin voimassa olleen valtiopäiväjärjestyksen 67 §:n mukaisessa järjestyksessä. Sen vuoksi se on muodollisesti virheetön laki eikä sitä vastaan voi esittää perustuslaista johtuvia eikä muitakaan muodollisia huomautuksia. Sen sijaan laki on päivänselvästi legaliteettiperiaatteen vastainen.


title: Laillisuusperiaate

text: Kielto säätää taannehtivasti vaikuttava laki koskee myös siviilioikeutta. Eduskunnan perustuslakivaliokunta on usein ottanut kantaa siihen, pitääkö – muussakin kuin rikosasiassa – taannehtivasti vaikuttava laki säätää perustuslainsäätämisjärjestyksessä taannehtivuuden johdosta. Tämän on usein katsottu olevan välttämätöntä tapauksissa, joissa taannehtiva lainsäädäntö on vaikuttanut kansalaisten perustuslaissa turvattuun omaisuudensuojaan. Tällöin kielto taannehtivasti vaikuttavaa lainsäädäntöä vastaan on voitu johtaa paitsi laillisuusvaatimuksesta myös omaisuudensuojaa koskevista periaatteista.


title: Laillisuusperiaate

text: Kun Suomessa voidaan poikkeusmenettelyllä säätää lakeja, jotka ovat ristiriidassa perustuslain kanssa – jolloin sovelletaan vaikeutettua lainsäätämismenettelyä – ei uuden perustuslain 8 §:ään sisältyvä säännös laillisuusperiaatteesta nykyäänkään estäisi sotasyyllisyyslain kaltaisen lain säätämistä. Muissa maissa ei ole vastaavaa poikkeusmenettelyä eikä muualla katsota olevan milloinkaan mahdollista poiketa perustuslaista sitä muuttamatta. Suomen omalaatuisesta järjestelmästä, joka hyväksyy poikkeamisen perustuslaista, on keskusteltu vilkkaasti ja siinä on nähty - yli puoluerajojen - sekä hyvää että pahaa.


title: Laillisuusperiaate

text: Oikeustieteessä on johdettu legaliteettiperiaatteesta myös niin sanottu täsmällisyysvaatimus eli epämääräisyyskielto. Säädettäessä teko rangaistavaksi on laista täsmällisesti ja yksiselitteisesti ilmettävä, mikä se teko on, joka säädetään rangaistavaksi. Klassinen, saksalaisessa tieteisopissa syntynyt ja sieltä Suomeen lainattu esimerkki täsmällisyysvaatimuksesta on kielto säätää sellainen laki, jonka sanamuoto olisi:


title: Laillisuusperiaate

text: Laista on tietenkin ilmettävä kuka on konna, eikä vain säätää, että kaikkia konnia pitää rangaista. Lisäksi laista on ilmettävä, millä tavoin konnia pitää rangaista.


title: Tapaoikeus

text: Tapaoikeus eli tavanomainen oikeus on kirjoitettujen säädösten rinnalla oleva oikeuslähde, joka on syntynyt vallitsevan oikeuskäytännön vakiinnuttua aikojen kuluessa velvoittavaksi säännökseksi. Tapaoikeutta pidetään yleensä oikeudellista ratkaisua tehtäessä yhtä sitovana ja arvokkaana kuin lainsäädäntövaltaa käyttävän hallinnon säätämiä lakeja. Pitkäaikaisen tavan noudattamatta jättämisen katsotaan myös horjuttavan oikeusvarmuutta. Tapaoikeus on toissijainen oikeuslähde, jota käytetään kirjoitetun säädöksen puuttuessa. Uusi laki kumoaa sen kanssa ristiriidassa olevan tapaoikeuden, mutta tapaoikeus voi myös olla syynä kirjoitetun lain muuttamiseen.


title: Tapaoikeus

text: Entisaikoina tapaoikeuden muodostumiseen vaikutti vallitseva maan tapa. Nykyisin tapaoikeutta luo tuomioistuinten, erityisesti ylimpien tuomioistuinten, tekemät ratkaisut ja vallitsevan kauppatavan hioutuminen oikeudellisesti velvoittavaksi.


title: Tapaoikeus

text: Esimerkiksi Suomen metsästystä koskeva normisto on syntynyt tapaoikeuden pohjalta. Tavat säätelivät metsästystä jo vallattaessa asumattomia seutuja erämaiksi. Valtaukset ja ansapolut merkittiin tavan määräämin keinoin. Säädännäistä oikeutta tarvittiin vasta turkiskaupan tullessa elinkeinoksi ja alettaessa verottaa erämaiden tuottoa. Ensimmäinen kirjoitettu metsästyslaki oli kuningas Kristoferin maanlaki vuodelta 1442. Sen mukaan metsästysoikeus kuului maanomistajalle, paitsi vahinkoeläinten metsästys, joka oli vapaata ja joinakin aikoina jopa pakollista. Joidenkin eläinten pyynti oli metsästysregaalin nojalla kuninkaan yksinoikeus.


title: Tapaoikeus

text: Tapaoikeudellisia juridisia järjestelmiä on muun muassa Yhdysvalloissa sekä Isossa-Britanniassa () ja sen useissa vanhoissa siirtomaissa. Käytäntö periytyy muinaisten germaanien oikeuskäytännöstä, ja siksi tapaoikeutta joskus kutsutaankin germaaniseksi oikeudeksi. Suomessa ja muissa Euroopan maissa on puolestaan käytössä roomalaisperäinen säädösoikeudellinen järjestelmä.


title: Tapaoikeus

text: Tuomioistuinten ennakkoratkaisuina syntynyt tapaoikeus on anglosaksisissa maissa koko oikeusjärjestyksen perusta kirjoitettujen lakien ollessa vain täydentävässä asemassa. Tapaoikeudellisen järjestelmän puolustajat, kuten oikeustaloustieteilijä Richard Posner, huomauttavat tapaoikeudellisten päätösten muodostavan lähes poikkeuksetta taloudellisesti tehokasta lainsäädäntöä.


title: Tapaoikeus

text: Tapaoikeudellisen järjestelmän arvostelijat taas huomauttavat järjestelmän joskus käyvän vaarallisen lähellä laillisuusperiaatteen rikkomista. Tätä kuvastavat esimerkiksi Yhdysvaltain korkeimman oikeuden muuttuvat tulkinnat perustuslaista.


title: Tapaoikeus

text: Xeer-käräjät on somalialainen tapaoikeus jossa paikallisyhteisön valitsemat kylän vanhimmat toimivat tuomareina. Riitatapauksia selvitetään käyttämällä sovinnon pohjana aikaisemmin tehtyjä ratkaisuja. Tämä on hyvä esimerkki siitä, kuinka tapaoikeus toimii valtiottomassa yhteiskunnassa. Tutkijat ovat huomanneet, että vaikka xeer on vuosisatoja vanha perinne, se toimii myös vapaassa ja anarkistisessa talousjärjestelmässä.


title: Säädösoikeus

text: Säädösoikeudellinen juridinen järjestelmä on sellainen, jossa kaikki tuomiot annetaan lainsäädäntövaltaa käyttävän hallinnollisen elimen hyväksymän kirjoitetun lainsäädännön pohjalta. Tapaoikeudellisissa järjestelmissä puolestaan tuomioita jaetaan myös käytännössä muodostuneiden ennakkopäätösten ja kirjoittamattoman lain pohjalta.


title: Säädösoikeus

text: Säädösoikeudelliset järjestelmät perustuvat useimmiten vahvaan vallan kolmijako-opin periaatteeseen, jonka mukaan tuomioistuinten tulee sokeasti soveltaa kirjoissa määrättyä lakia. Säädösoikeudellisen järjestelmän historia kumpuaakin valistusajan ihanteista ja Ranskan vallankumouksen periaatteista.


title: Säädösoikeus

text: Säädösoikeudellisen järjestelmän ja tapaoikeudellisen järjestelmän eroja saatetaan joskus kärjistää, koska myös säädösoikeudellisessa järjestelmässä tuomioistuimet joutuvat käytännössä tulkitsemaan lakia tapauskohtaisesti. Nykyisin on laajalti tunnustettua, että tuomioistuimet eivät kykene ainoastaan sokeasti soveltamaan heille annettua lakia, ja kolmijako-oppia pidetäänkin pikemminkin idealisoituna mallina, koska sen ihanteita ei kyetä aina noudattamaan. Ennakkopäätökset ovat oikeuslähteitä myös säädösoikeudellisten maiden oikeuskäytännössä, mutta yleensä heikosti velvoittavina.


title: Säädösoikeus

text: Säädösoikeudelliset järjestelmät jaetaan usein nykyisin kolmeen kategoriaan:


title: Oikeustaloustiede

text: Oikeustaloustiede ("Law and economics") on tutkimushaara, joka soveltaa taloustieteellisiä menetelmiä oikeustieteen tutkimuskohteisiin kuten juridisiin instituutioihin. Oikeustaloustieteellisessä tarkastelussa oikeussääntöjen ja -normien sisältö otetaan annettuna ja huomio kohdistuu ennen kaikkea niiden taloudelliseen tehokkuuteen. Oikeustaloustieteen tutkimustulokset ovat käyttökelpoisia etenkin lainvalmistelussa. Tämän vuoksi oikeustaloustieteellinen tutkimus on yleensä de lege ferenda -tutkimusta. Yleisesti hyväksytyssä oikeuslähdehierarkiassa oikeustaloustieteelliset argumentit sijoittuvat sallittujen oikeuslähteiden luokkaan. Toisaalta on katsottu, että taloudelliset argumentit voisivat olla myös ensisijaisia ratkaisujen argumentteja.


title: Oikeustaloustiede

text: Oikeustaloustieteellisessä analyysissa tutkitaan mm. rikosten sekä rangaistusten taloudellisia vaikutuksia. Analyysi lähtee usein uusklassisen taloustieteen optimointinäkökulmasta sekä hyvinvointitaloustieteen tehokkuusideoista. Sopimusoikeudessa oikeustaloustieteellisiä argumentteja käytetään ennen kaikkea sen tutkimiseen millä edellytyksillä lupausten tulisi olla sitovia ja millaisia sopimusrikkomusten seurausten pitäisi olla. Näitä kysymyksiä tutkitaan mikrotaloustieteellisten instrumenttien, etenkin peliteorian, keinoin.


title: Oikeustaloustiede

text: Kuuluisia oikeustaloustieteilijöitä ovat muun muassa ulkoishaittojen teoriaa merkittävästi kehittänyt Ronald Coase, Yhdysvaltain liittovaltion 7. tuomiopiirin valitustuomioistuimen tuomari Richard Posner sekä Nobel-voittanut taloustieteilijä Gary Becker.


title: Oikeustaloustiede

text: Suomessa oikeustaloustieteen tutkimusta on tehty erityisesti Joensuun yliopiston kauppa- ja oikeustieteiden tiedekunnassa.


title: Soul (musiikki)

text: Soul on Yhdysvaltojen afroamerikkalaisen väestön keskuudessa 1950- ja 1960-lukujen vaihteessa kehittynyt populaarimusiikin tyylilaji.


title: Soul (musiikki)

text: Soul syntyi, kun rhythm and bluesia levyttäneet artistit ottivat musiikkiinsa vaikutteita gospelmusiikista. Ehkä tärkein yksittäinen hahmo tässä kehityksessä oli Ray Charles. Hänellä oli taito esittää gospeltyylistä musiikkia, mutta hän ei ollut varsinainen gospelartisti, mikä teki mahdolliseksi siirtää gospelvaikutteet maalliseen musiikkiin ilman kuuntelijoiden vastalauseita.


title: Soul (musiikki)

text: Usein soulissa on sitä edeltävän rhythm and blues -musiikin tapaan yksi laulaja sekä perinteinen rytmi- ja puhallinsoittimista koostuva orkesteri, mutta myös useampia laulajia käytetään usein. Monien soul-artistien keskeisimmät levyt ovat sisällöltään painottuneet hitaampiin balladeihin, mutta nopeatempoisemmissa soul-kappaleissa painotetaan rytmin osuutta. Rytmikkäämpään souliin keskittynyt James Brown alkoi kehittää soulia pian suuntaan, josta syntyi 1960-luvun lopussa funkmusiikki.


title: Soul (musiikki)

text: 1960-luvun aikana soul saavutti Yhdysvalloissa ja Euroopassa laajan valtaväestön suosion. Monet soulartistit, etupäässä Marvin Gaye, Aretha Franklin, Ray Charles, Wilson Pickett, Otis Redding ja James Brown sekä lauluyhtye The Supremes ovat säilyttäneet suosionsa tähän päivään asti. Soul jatkoi 1970-luvulla Marvin Gayen, Stevie Wonderin ja Curtis Mayfieldin kaltaisten laulavien laulunkirjoittajien sekä lukuisien erinomaisten lauluyhtyeiden (O'Jays, Dramatics, Dells, Temptations, Spinners ja niin edelleen) johdolla suosituimpana afroamerikkalaisen musiikin tyylinä. Gayen ja Wonderin myötä myös soul-musiikissa alettiin tehdä albumeja kokonaisina teoksina pelkkien yksittäisten kappaleiden sijaan, ja musiikissa pyrittiin toisinaan myös käsittelemään vakavia yhteiskunnallisia aiheita.


title: Soul (musiikki)

text: Oma lukunsa oli instrumentaalinen soulmusiikki, jossa keskityttiin yleensä enemmän grooven luomiseen kuin balladien täyttämissä soul-laulajien levyissä. Urut olivat instrumentaali-soulissa usein korostetussa asemassa, muuten käytettiin samoja soittimia kuin laulajaa säestäessä. Instrumentaalisen soulin sävelkieli on hieman vokaalisoulista poikkeavaa ja siihen lainataan enemmän vaikutteita laajemmin tuon ajan pop-musiikista. Tunnettuja instrumentaali-soulin esittäjiä ovat esimerkiksi Bar-Kays (1960-luvun kokoonpanossaan, tunnetuin levy on "Soul Finger"), Stax-levy-yhtiön taustaryhmä, Booker T. & The MG's (esimerkiksi levyt "Green Onions" ja "Hip-hug Her") sekä saksofonisti King Curtis (tunnetuin kappale "Memphis Soul Stew" levyltä "Live at Fillmore West"). Myös James Brownin yhtye levytti 1960-luvulla instrumentaali-soulia, tunnetuimpana kappaleenaan "Night Train".


title: Soul (musiikki)

text: Soulin perillinen, intensiivistä rytmiä korostanut funk, pystyi rinnakkaiseloon soulin kanssa, mutta vuosikymmenen lopussa disko-inferno nousi jo uhkaamaan soulin asemaa. 1980-luvulla soul ja funk koneellistuivat nopeasti, mutta vuosikymmenen loppua hallitsivat soul-musiikissa vahvat balladilaulajat erityisesti Anita Bakerin Rapture-levyn myötävaikutuksesta. 1980-luvun loppupuolen merkittäviä soul-laulajia olivat Anita Bakerin ohella muun muassa Alexander O'Neal, Regina Belle, Stephanie Mills, Miki Howard, Johnny Gill, Luther Vandross, Freddie Jackson ja Angela Winbush.


title: Soul (musiikki)

text: 1990-luku käynnistyi vielä mm. Keith Washingtonin, Will Downingin, Gerald Levertin, Gerald Alstonin ja Phyllis Hymanin johdolla korkealuokkaisen balladisoulin väreissä, mutta muutamassa vuodessa isot kansainväliset levy-yhtiöt pudottivat lähes kaikki soul-artistit valikoimistaan, ja alkoivat keskittyä myyntilistat nopeasti valloittaneeseen rapiin sekä hip hop-taustoja yksinkertaisiin laulumelodioihin yhdistäneeseen R&B:iin. Lähes kaikki edellisten vuosien ja vuosikymmenten soul-artistit joutuivat siirtymään pienille indie-levymerkeille paikalliseen jakeluun tai etsimään levytyssopimuksia Euroopan puolelta. Soul-levyjen myyntiluvut romahtivat murto-osaan aiempien vuosikymmenien luvuista.


title: Soul (musiikki)

text: 2000-luvun menestyneimpiä soul-laulajia on Duffy. Kappale ”Mercy” hänen esikoisalbumiltaan "Rockferry" (2008) nousi menestykseen listasuosikiksi monessa maassa ja muun muassa Britteinsaarilla listojen kärkeen.


title: Soul (musiikki)

text: 1990-luvun loppupuolella soul-musiikkia elvyttivät uuden sukupolven artistit, joiden musiikkia alettiin kutsua neo souliksi, vaikkakin se oli tyylillisesti sekoitus usein 1970-lukulaisia soul-vaikutteita ja 1990-luvun rytmiikkaa. D’Angelo, Maxwell, Erykah Badu, Jill Scott ja Lauryn Hill olivat 1990-luvun lopun suosittuja neo-soul-artisteja. Myös monet artistit itse kritisoivat neo-soul-termiä keinotekoiseksi ja kutsuivat itseään mieluummin soul-laulajiksi.


title: Kilpirauhassyöpä

text: Kilpirauhassyöpä on kilpirauhasen pahanlaatuinen kasvain. Kilpirauhassyöpiä on useita tyyppejä, joista yleisimmät ovat papillaarinen ja follikulaarinen syöpä. Kilpirauhasessa voi olla hyvänlaatuisia kasvaimia, kuten adenooma tai struuma.


title: Kilpirauhassyöpä

text: Yleisin kilpirauhassyövän tyyppi on papillaarinen eli pienisoluinen syöpä, joka on lähtöisin kilpirauhasen follikulaarisista soluista. Samoista soluista on lähtöisin myös kilpirauhasen follikulaarinen syöpä. Yhdessä nämä kaksi yleisintä tyyppiä muodostavat 85–95 prosenttia kilpirauhasen pahanlaatuisista kasvaimista, ja molempien ennuste on hyvä.


title: Kilpirauhassyöpä

text: Noin 3–5 prosenttia kilpirauhassyövistä on medullaarisia syöpiä, jotka muodostuvat parafollikulaarisista C-soluista. Vielä harvinaisempi syöpätyyppi on anaplastinen eli huonosti erilaistunut karsinooma, jonka ennuste on huono.


title: Kilpirauhassyöpä

text: Kilpirauhassyöpä on yleistynyt viime vuosikymmeninä. Suomessa uusia syöpiä on noin 350 vuodessa, ja vuosittainen ilmaantuvuus vaihtelee maailmanlaajuisesti välillä 19–194 syöpää miljoonaa naista kohti ja välillä 8–50 syöpää miljoonaa miestä kohti.


title: Kilpirauhassyöpä

text: Ainoa tunnettu kilpirauhassyövälle altistava riskitekijä on ionisoiva säteily, jota voi saada esimerkiksi kaulan sädehoidosta. Säteilyä voi saada myös kilpirauhaseen varastoituneesta radioaktiivisesta jodista. Ydinonnettomuuden sattuessa radioaktiivisen jodin imeytymistä kilpirauhaseen voidaan teoriassa estää nauttimalla joditabletteja ennen radioaktiivisen laskeuman saapumista alueelle. Tämä oletus on kuitenkin kyseenalaistettu.


title: Kilpirauhassyöpä

text: Noin kuudessa prosentissa (USA) tai 20 prosentissa (Japani) ruumiinavauksista löytyy kilpirauhasesta pieniä syöpäkasvaimia, ja jopa 2,7 prosenttia väestöstä kantaa kilpirauhassyöpää, ehkä tietämättään. Tšernobylin onnettomuus päästi ilmoille suuren määrän radioaktiivista jodia, joten kilpirauhassyöpätapauksia havaittiin mutta ainoastaan lapsilla. Sairastuneita lapsia oli noin 1 000, joista yksi prosentti eli kymmenen kuoli.


title: Kilpirauhassyöpä

text: Medullaarinen kilpirauhassyöpä voi liittyä MEN-oireyhtymään. Siihen voi liittyä myös feokromosytooma.


title: Kilpirauhassyöpä

text: Kilpirauhassyövän ensisijainen hoito on leikkaus, jossa poistetaan yleensä koko kilpirauhanen. Lisäkilpirauhaset ja kilpirauhasen takana kulkeva äänihuulihermo ("nervus laryngeus recurrens") pyritään säästämään. Jos syöpä on pieni ja yksittäinen, saattaa olla mahdollista poistaa vain toinen kilpirauhaslohkoista. Lisäksi tarpeen mukaan poistetaan paikallisia imusolmukkeita, jos epäillään syövän levinneen niihin. Leikkauksen jälkeen voidaan tehdä radiojodiablaatio (I), joka tuhoaa mahdollisen jäljelle jääneen syöpäkudoksen. Samalla pystytään suorittamaan I-gammakuvaus, jolla saadaan tietoa syövän levinneisyydestä. Radiojodiablaatiota suositellaan tehtäväksi esimerkiksi suurikokoisissa tai levinneissä kasvaimissa tai jos leikkauksella ei ole pystytty poistamaan kaikkea syöpäkudosta. Kilpirauhassyövän hoidon jälkeen elimistö ei yleensä pysty enää tuottamaan kilpirauhashormonia, jolloin elinikäinen korvaushoito tyroksiinilla on tarpeen.


title: Haima

text: Haima () on selkärankaisilla tavattava ruoansulatusrauhanen, joka sijaitsee vatsaontelossa. Se on punertava ja painaa alle sata grammaa. Haiman paksumpi pää sijaitsee oikealla puolella pohjukaissuolen mutkassa ja ohuempi pää lähellä pernan porttia. Haima on sekä avorauhanen että umpirauhanen.


title: Haima

text: Haiman eksokriininen eli avoeritteinen osa, joka on noin 98 prosenttia koko haimasta, erittää suoleen ruoansulatusnesteitä. Eksokriinisen osan tiehyet liittyvät yhteen haimatiehyeksi, joka vie haiman eritteen pohjukaissuoleen. Haimatiehyellä ja sapenjohtimella voi olla lyhyt yhteinen loppuosa, joka laskee ison pohjukaissuolinystyn eli papilla Vaterin kohdalle. Haimalla on usein myös toinen tiehyt, joka laskee hieman ylemmäs pieneen pohjukaissuolinystyyn.


title: Haima

text: Haimasta erittyy vuorokaudessa noin puolitoista litraa "haimanestettä". Neste koostuu tiehytsolujen emäksisestä eritteestä ja rauhassolujen entsyymipitoisesta eritteestä. Tiehytsolujen erite sisältää natriumvetykarbonaattia, joka neutraloi mahasta tullutta hapanta ruokasulaa. Haimanesteen entsyymejä ovat muun muassa amylaasi (pilkkoo tärkkelystä), trypsiini ja kymotrypsiini (pilkkovat valkuaisaineita), lipaasi (pilkkoo rasvoja) sekä fosfolipaasi (pilkkoo fosfolipidejä). Haimanesteessä on myös trypsiininestäjää, joka estää trypsiiniä aktivoitumasta liian aikaisin niin, ettei se pilkkoisi elimistön omia proteiineja.


title: Haima

text: Haimanesteen eritystä ohjailevat pohjukaissuolen limakalvon vereen erittämät hormonit sekä parasympaattinen hermosto.


title: Haima

text: Endokriininen eli umpieritteinen haiman osa, joka käsittää pari prosenttia koko haimasta, sijaitsee noin miljoonana haimasaarekkeena eli Langerhansin saarekkeena eri puolilla haimaa. Saarekkeissa on useita solutyyppejä, joista alfasolut erittävät glukagonia ja beetasolut insuliinia. Deltasolut tuottavat somatostatiinia, joka on kasvuhormonia hillitsevä hormoni. Lisäksi PP-solut tuottavat haiman polypeptidejä.


title: Haima

text: Kun elimistö kuluttaa varastoitua energiaa eli on katabolisessa tilassa, glukagoni tehostaa maksassa tapahtuvaa glykogenolyysiä sekä maksassa ja jonkin verran munuaisissakin tapahtuvaa glukoneogeneesia. Glykogenolyysissä pilkkoutuu maksan varastoimia glykogeeneja glukoosiksi, ja glukoneogeneesissa syntyy glukoosia muun muassa maitohaposta, rasvojen glyseroliosasta sekä aminohapoista. Näin glukagoni lisää glukoosin pitoisuutta veressä, jotta elimistö saa tarpeeksi ravintoaineita.


title: Haima

text: Insuliini puolestaan saattaa elimistön anaboliseen tilaan, jolloin elimistöön varastoidaan enemmän energiaa kuin sitä kuluu. Insuliini tehostaa glukoosin solukalvon läpäisevyyttä etenkin lihas- ja maksasoluissa, joissa glukoosista syntyy glykogeenia. Insuliinituotannon heikkeneminen tai sen loppuminen johtaa diabetekseen eli sokeritautiin, jolloin glukoosia erittyy virtsaan, koska se ei varastoidu lihas- ja maksasoluihin.


title: Haima

text: Haimatulehdus voi olla akuutti tai krooninen. Haimasyöpä on tavallisimmin adenokarsinooma. Haiman pseudokysta johtuu tavallisimmin haimaan liittyvästä tulehdusprosessista. Diabeteksen aiheuttaa insuliinin tuotannon väheneminen tai lakkaaminen haimassa (diabetes I) tai insuliinin käsittelyn heikkeneminen elimistössä (diabetes II). Haiman puuttuminen eli haiman ageneesi on harvinainen diabeteksen aiheuttaja vastasyntyneillä.


title: Conan O’Brien

text: Conan Christopher O’Brien (s. 18. huhtikuuta 1963) on yhdysvaltalainen keskusteluohjelmien juontaja, tuottaja, käsikirjoittaja ja koomikko. Hän isännöi vuosina 1993–2009 omaan nimeään kantavaa "Late Night with Conan O’Brien" -keskusteluohjelmaa, joka oli vaikean alkunsa jälkeen suuri menestys.


title: Conan O’Brien

text: O’Brien siirtyi Yhdysvaltain suosituimman keskusteluohjelman "The Tonight Show’n" vetäjäksi kesällä 2009, mutta hän erosi jo tammikuussa 2010 ajauduttuaan riitoihin NBC-kanavan kanssa ohjelman esitysajasta. Vuoden 2010 lopusta alkaen O’Brien on isännöinyt TBS-kanavalla omaa "Conan" -talk show'taan.


title: Conan O’Brien

text: Conan O’Brien syntyi Brooklinessa Massachusettsissa, Bostonin lähiössä 18. huhtikuuta 1963 klo 13.38. Hän on kuusilapsisen amerikanirlantilaisen katolilaisen perheen kolmas lapsi. Jo ennen Yhdysvaltain sisällissotaa maahan muuttaneen suvun juuret ovat Irlannin Kerryn kreivikunnassa. O’Brienin isä Thomas O’Brien on mikrobiologi ja työskennellyt tartuntatauteihin erikoistuneena apulaisprofessorina Harvard Medical Schoolissa ja äiti Ruth O’Brien (o.s. Reardon) on lakimies ja ollut osakkaana bostonilaisessa lakiyhtiössä Ropes & Gray.


title: Conan O’Brien

text: Brookline High Schoolista luokkansa parhaana valmistunut Conan lähti opiskelemaan Harvardin yliopistoon ja valmistui sieltä 1985 pääaineinaan kirjallisuus ja Amerikan historia. Hänen lopputyönsä nimi oli ""Literary Progeria in the Works of Flannery O’Connor and William Faulkner"". Opiskeluaikanaan Harvardissa hän toimi myös huumorilehti "Harvard Lampoonin" kirjoittajana ja päätoimittajana.


title: Conan O’Brien

text: Harvardin yliopistosta valmistumisensa jälkeen vuonna 1985 O’Brien muutti Los Angelesiin ja hänet palkattiin HBO:n sketsisarjan "Not Necessarily the News" käsikirjoitustiimiin, jossa hän oli töissä yli vuoden, kunnes sai potkut. Potkut johtivat O’Brienin uran alamäkeen. Uutta työtä televiossa ei ollut tarjolla ja sinä aikana hän muun muassa esiintyi televisiomainoksissa ja tarjoili juomia teatterissa. Samoihin aikoihin O’Brien esiintyi säännöllisesti improvisaatioryhmissä, kuten The Groundlingsissa.


title: Conan O’Brien

text: Vuonna 1987 O’Brien pääsi seuraavan työhönsä television maailmassa, hän toimi lämmittelijäkoomikkona FOX-kanavan "The Wilton North Report" -uutissatiiriohjelmassa. The Wilton North Report kesti vain neljä viikkoa, kunnes FOX päätti viimein lopettaa sen.


title: Conan O’Brien

text: O’Brienin uran käännekohta tapahtui vuonna 1988, kun hänet palkattiin "Saturday Night Liven" (SNL) käsikirjoittajaksi. Vuonna 1989 Saturday Night Liven käsikirjoittajat palkittiin Emmy-palkinnolla parhaasta komedia- tai varieteekäsikirjoituksesta. O’Brien työskenteli ohjelmassa kolme ja puoli vuotta.


title: Conan O’Brien

text: Saturday Night Livesta O’Brien siirtyi keväällä 1991 ideoimaan uutta etsiväsarjaa NBC-kanavalle. Sarjan nimi oli "Lookwell" ja sen pääosassa oli Adam West. NBC esitti lopulta sarjasta vain pilottijakson, minkä jälkeen O’Brien oli jälleen ilman töitä. Hänet kuitenkin pestattiin pian "Simpsonit" -sarjan käsikirjoittajaksi. Yhdysvaltain viihdeteollisuus on pitkään uskonut Simpsonien päättäjien keränneen parhaat saatavilla olevat komedian käsikirjoittajat. O’Brien kirjoitti neljä Simpsonien jaksoa. Yksi Conanin suurimmista saavutuksissa sarjassa oli kapteeni Horatio McCallisterin luominen ja kirjoittamistaan jaksoista hän on maininnut omaksi suosikikseen jakson "”Marge vs. the Monorail”". O’Brienin ura Simpsoneissa päättyi hänen tultua valituksi Late Night'n uudeksi isännäksi vuonna 1993.


title: Conan O’Brien

text: Vuonna 1993 O’Brien seurasi huippusuosittua David Lettermania "Late Night" -sarjan isäntänä. Ohjelman päätuottajana toiminut, entinen Saturday Night Liven tuottaja, Lorne Michaels oli tärkeänä apuna O’Brienin valinnassa Lettermanin seuraajaksi. Michaels antoi O’Brienille mahdollisuuden koekuvauksiin, mitä NBC aluksi vastusti. Kanavalla oli listalla huomattavasti O’Brienia tunnetumpia ehdokkaita, jotka eivät kuitenkaan olleet valmiita aloittamaan uutta ohjelmaa NBC:n haluamalla lyhyellä varoitusajalla. O’Brienin koekuvaukset järjestettiin huhtikuussa 1993, jolloin vieraita esittivät näyttelijät Mimi Rogers ja Jason Alexander. Muutamaa viikkoa myöhemmin hän sai työpaikan ja valinta tuli julkisuuteen.


title: Conan O’Brien

text: "Late Night with Conan O’Brien"in ensimmäinen jakso esitettiin 13. syyskuuta 1993. Ensimmäisen jakson vieraita olivat näyttelijät John Goodman, Drew Barrymore ja Tony Randall. Sarjaa kritisoitiin paljon sen ensimmäisinä vuosina. O’Brienia ei pidetty ollenkaan sopivana juontajana ja häntä arvosteltiin rajusti. Erityisesti NBC-kanavan johtajat halusivat O’Brienin sidekickin Andy Richterin pois ohjelmasta. Alkuaikoina kehuja keräsi lähinnä rumpali Max Weinbergin johtama sarjan bändi. Kuitenkin Late Nightin katsojaluvut olivat jo ensimmäisen vuoden jälkeen kohtuullisen hyvät. Ensimmäisellä tuotantokaudella myös David Letterman vieraili ohjelmassa ja kehui sitä kovasti.


title: Conan O’Brien

text: Muutaman vuoden jälkeen Late Night alkoi kerätä suosiota ja kehuja kriitikoilta. Marraskuussa 1995 ohjelma sai vuoden pituisen lisäsopimuksen ja O’Brienia alettiin pitää "selviytyjänä". NBC-kanava solmi O’Brienin kanssa huhtikuussa 1997 peräti viiden vuoden jatkosopimuksen.


title: Conan O’Brien

text: Late Night -tiimin käsikirjoittajia on usein asetettu Emmy-ehdokkaaksi parhaasta komedia- tai varieteekäsikirjoituksesta. Sarja oli esittämisaikansa katsotuin ohjelma noin 2,5 miljoonalla katsojallaan ja se näkyi useissa eri maissa Suomi mukaan lukien. Vuonna 2001 Conan O’Brien perusti oman tuotantoyhtiönsä, Conacon.


title: Conan O’Brien

text: Vuonna 2004 O’Brien nimettiin vuonna 2009 eläkkeelle siirtyvän Jay Lenon seuraajaksi The Tonight Show’hun. Lopulta 21. heinäkuuta 2008 NBC julkisti, että O’Brien aloittaa The Tonight Show’n isäntänä 1. kesäkuuta 2009. Kanava lähetti Late Nightin uusintoja kunnes Saturday Night Livessa suosiota saavuttanut Jimmy Fallon korvasi O’Brienin. "Tonight Show with Conan O’Brienin" ensimmäinen jakso esitettiin 1. kesäkuuta 2009. Sarjan katsojaluvut laskivat selvästi O’Brienin aikakaudella. Tästä syystä ohjelmaa esittävä NBC ilmoitti tammikuussa 2010 suunnittelevansa The Tonight Show’n siirtämistä puolella tunnilla myöhäisempään katseluaikaan ja tilalle tulisi Jay Lenon uusi "The Jay Leno Show". O’Brien ilmoitti ettei aio suostua muutokseen, jonka hän uskoi tuhoavan koko ohjelman.


title: Conan O’Brien

text: O’Brien teki lopulta NBC-kanavan kanssa sopimuksen noin 45 miljoonan dollarin erorahasta, jonka hän jakoi muiden ohjelman työntekijöiden kanssa. Lisäksi sopimukseen liittyi ehto, jonka mukaan O’Brien ei saa isännöidä muita ohjelmia ennen syyskuuta 2010. Viimeinen O’Brienin isännöimä The Tonight Show -jakso esitettiin 22. tammikuuta 2010.


title: Conan O’Brien

text: Fox-kanava ilmoitti julkisesti olevansa kiinnostunut uuden ohjelman tekemisestä O’Brienin kanssa. Osapuolet kävivät neuvotteluja, jotka eivät kuitenkaan johtaneet sopimuksen syntymiseen.


title: Conan O’Brien

text: Huhtikuussa 2010 O’Brien aloitti kesän ajan kestäneen "Legally Prohibited From Being Funny on Television" -kiertueen, jonka aikana hän esiintyi 30 kaupungissa, 44:ssä show’ssa Yhdysvalloissa. Kiertueella olivat mukana myös Andy Richter ja The Tonight Show Band. Kiertueen alkamispäivänä Time Warner -yhtiön omistama TBS-kaapelikanava ilmoitti tehneensä sopimuksen O’Brienin kanssa uudesta "Conan" -nimisestä myöhäisillan talk show’sta.


title: Conan O’Brien

text: "Conan" -sarja alkoi Yhdysvalloissa TBS-kaapelikanavalla marraskuussa 2010. Syyskuussa 2010 ilmoitettiin, että Max Weinberg ei tule mukaan ohjelman showbändiin. Conanissa musiikista vastaa "Jimmy Vivino and the Basic Cable Band", joka koostuu Weinbergia lukuun ottamatta entisistä The Tonight Show Bandin jäsenistä.


title: Conan O’Brien

text: Conan O’Brien on esiintynyt itsenään myös "Simpsoneissa", jossa Bart on "Late Nightissa" vieraana. "South Park" -elokuvassa "" O’Brien tekee itsemurhan hyppäämällä ikkunan läpi kadulle 112. kerroksesta, joskin hänen ääntään esittää Brent Spiner. Marraskuussa 2006 O’Brien esiintyi "30 Rockissa", jolloin hänen vieraanaan "Late Nightissa" oli sarjan hahmo Tracy Jordan.


title: Conan O’Brien

text: O’Brien juonsi Los Angelesissa 58. Emmy Awards -gaalan 27. elokuuta 2006. Hän juonsi myös vuonna 1996 USS Intrepidilla järjestetyn Kiss-yhtyeen tiedotustilaisuuden, jonka yhteydessä yhtyeen alkuperäiskokoonpano teki paluun.


title: Conan O’Brien

text: O’Brien seurusteli 1990-luvun alkupuolella Lisa Kudrown kanssa, jonka hän oli tavannut improvisaatiokurssilla. Suhde päättyi vuonna 1993. O’Brien tapaili myöhemmin Late Nightissa koordinaattorina työskennellyttä Lynn Kaplania vuosina 1995–1999.


title: Conan O’Brien

text: Tulevan vaimonsa Liza Powelin O’Brien tapasi ensimmäisen kerran keväällä 2000, jolloin copywriterina työskennellyt Powel oli konsultoimassa ohjelmaa. Muutaman vuoden seurustelun jälkeen O’Brien meni naimisiin Powelin kanssa 12. tammikuuta 2002 ja heillä on kaksi lasta: tytär Neve (s. 14. lokakuuta 2003) ja poika Beckett (s. 9. marraskuuta 2005). He asuvat Los Angelesissa, Kaliforniassa.


title: Conan O’Brien

text: Conanin ohjelma näkyi Suomessa Subilla. Conanilla on ollut mediassakin huomiota herättänyt suhde Suomeen ja suomalaisiin. Tämä suhde alkoi kesällä 2004, kun Conan pilaili ruotsalaisten kustannuksella mutta jätti Suomen mainitsematta. Hän sai tämän takia vihaisia fanikirjeitä joissa vaadittiin Conanin loukkaavan sketsin mukaisesti myös Suomea. Conan pyysi anteeksi huomaamattomuuttaan ja loukkasi fanien pyynnöstä myös Suomea.


title: Conan O’Brien

text: Syksyllä 2005 Conan otti taas Suomen esille ohjelmassaan. Hän huomasi, että hänen ohjelmansa yleisössä on todella paljon suomalaisia. Kerran kaksi suomalaista vierasta näytti hänelle valokuvan Tarja Halosesta ja sanoi Conanin näyttävän häneltä. Koska Suomessa oli juuri tällöin presidentinvaalit käynnissä, Conan julisti julkisesti tukevansa Tarja Halosen uudelleenvalintaa presidentiksi, vaikka ei tiennytkään mitään Suomen politiikasta. ”"Minusta on vain hauska näyttää presidentiltä, olkoonkin että tämä on nainen"”, kertoi Conan eräässä haastattelussa. Conan alkoi muutenkin vitsailla ohjelmassaan Suomesta ja suomalaisista ja teki näin Suomea hyvin tunnetuksi ohjelmassaan.


title: Conan O’Brien

text: Vitsien ansiosta O’Brien sai taas paljon huomiota sekä postia suomalaisilta, muun muassa kutsuja kaupunkeihin ja jopa ihmisten koteihin. Niiden innoittamana hän teki kuvausmatkan Suomeen 11.−15. helmikuuta 2006. Tämä tuli mahdolliseksi aikataulusyistä, sillä Late Show oli tauolla NBC:n USA:han välittämien Torinon talviolympialaisten vuoksi. Vierailullaan hän tapasi muun muassa Tarja Halosen 14. helmikuuta 2006 ja vieraili Arto Nybergin ohjelmassa sunnuntaina 12. helmikuuta 2006. Hän myös vieraili Lapissa ja kävi pokkaamassa Telvis-gaalasta ”Vuoden väriläiskä” -palkinnon. Conan tapasi myös viisipäiväisellä matkallaan fanejaan, ja vieraili heidän kotonaankin.


title: Conan O’Brien

text: Conan O’Brienin vierailu Suomessa sai valtavasti huomiota sekä suomalaisessa että amerikkalaisessa mediassa. Etenkin presidentti Tarja Halosen tapaaminen sai suurta painoarvoa uutisissa. Presidentti oli varannut kiireisestä päivästään 20 minuuttia aikaa Conanin tapaamiseen, ja kiitti siitä, että tämä on tehnyt Suomea tunnetuksi maailmalla.


title: Conan O’Brien

text: Conan O’Brienin kuvaama Suomi-jakso esitettiin Yhdysvalloissa 10. maaliskuuta 2006. Jakso oli hyvin epätavallinen, koska jaksossa ei ollut normaaleja studiovieraita ja esiintyjiä, vaan se oli omistettu kokonaan Suomelle ja O’Brienin kuvausryhmän Suomessa kuvaamalle materiaalille.


title: Conan O’Brien

text: Conanin ”Finland Fridayksi” nimittämä jakso tarjosi lämmintä ja huumoripitoista kuvaa erikoisesta Suomesta. Jakson kehuttiin olevan loistavaa mainosta Suomelle, ja edistävän Suomen matkailua. Jakso oli suosittu ja sai hyvät katsojaluvut Yhdysvalloissa ja muualla maailmassa. Jaksoa kehuttiin sekä suomalaisessa että yhdysvaltalaisessa mediassa.


title: Conan O’Brien

text: Televisiokanava Sub esitti ”Finland Friday” -jakson 15. maaliskuuta 2006 Suomessa. Jakso keräsi 399 000 katsojaa ja on Subin katsojatilastossa kanavan historian katsotuin ulkomainen ohjelma.


title: Conan O’Brien

text: O’Brienin aloitettua nimensä mukaisen uuden sarjan, "Conanin", huomattiin että ohjelmaa ei esitetty Suomessa. Tämän takia O’Brien alkoi ottaa Suomen taas esille, ja alkoi vaatia suomalaisia televisiojohtajia näyttämään "Conan"-sarjaa. Tähän liittyi eräänlainen teemaviikko, nimeltä "Finland’s Week Stream", jonka tarkoitus oli saada viikon ajaksi "Conan"-ohjelman nettisivut käyttöön Suomessa. Conan oli käsitellyt viikon aikana muun muassa suomalaista "Angry Birds" -peliä, suomalaisia perinneruokia sekä Nokia-matkapuhelinyhtiötä, jonka tunnusmusiikista tehtiin uusi versio sanoitusten kera. SuomiTV alkoi esittää "Conan"-ohjelmaa 15. elokuuta 2011 lähtien. Nykyisin Suomen Fox on lopettanut ohjelman näyttämisen.


title: Welmu

text: Vaasan Elävän Musiikin Yhdistys, Welmu ry () oli vuosina 1979–2004 vaasalaista musiikkielämää edistävä elävän musiikin yhdistys. Yhdistys meni konkurssiin vuonna 2008. Nykyisin nimeä Welmu käyttää Viitasaaren elävän musiikin yhdistys, kun taas Vaasassa on vuodesta 2008 toiminut Volume - Vaasan Uuden Kulttuurin yhdistys.


title: Welmu

text: Ryhmä vaasalaisia musiikin ystäviä aloitti 1970-luvulla tapahtumien järjestämisen. Ensimmäiset esiintymiset järjestettiin Vaasan Rantapaviljongissa, jossa huviluvan mukaan ""Dakota-yhtye esitteli uuden aallon musiikkia. Transfusion-yhtye tulkitsi moderneja jazz-säveltäjiä. Illan pääesiintyjä Tuomari Nurmio ja Köyhien Ystävät -yhtye esitteli perinteellistä amerikkalaista bluegrass-musiikkia sekä omia huumoripohjaisia kupletteja"."


title: Welmu

text: Elokuussa 1979 päätettiin perustaa "Vaasan Elävän Musiikin Yhdistys", jonka esikuvaksi otettiin vuotta aikaisemmin perustettu Helsingin Elmu ry kuten monilla muillakin paikkakunnilla. Tässä vaiheessa toiminta laajentui ja järjestäytyi pelkästä esiintymisien järjestämisestä kattamaan myös harjoitustilojen vuokrauksen, äänitysstudion tarjoamisen demonauhoituksiin sekä kesäisten musiikkileirien järjestämisen nuorille.


title: Welmu

text: Koko 1980-luvun ajan esiintymisiä järjestettiin vaasalaisissa ravintoloissa ja Nuorisotalolla. Vuonna 1981 saatiin vaasalaisille yhtyeille omat harjoitustilat, kun Arbetets Vänner:in tyhjillään olleet tilat luovutettiin Welmun käyttöön. Talo kunnostettiin talkoovoimin harjoitustiloiksi ja rakennuksesta tuli myös Welmun toiminnan käyntiosoite. Vuonna 1989 löytyi potentiaalinen paikka omalle klubille aivan keskustan kupeesta. Entinen Vaasan Pelastusarmeijan kirkko (Frälsningsarméns kyrka i Vasa, Raastuvankatu 25) kunnostettiin vuoden kestäneessä remontissa ja 1. syyskuuta 1990 järjestettiin Club 25:n viralliset avajaiset.


title: Welmu

text: Welmu-nimellä osa yhdistyksen jäseniä ja muita hangaroundeja pelasi useamman kauden jalkapalloa Vaasanseudun 6. divisioonassa vaihtelevalla menestyksellä.


title: Welmu

text: 1990-luvun puoltaväliä lähestyttäessä Welmun toiminta hiipui vanhojen aktiivijäsenten perustaessa perheitä ja muuttaessa pois Vaasasta. Syksyllä 1997 viimeinen perustajajäsen poistui yhdistyksen hallituksesta. Viimeisinä vuosina Welmun toiminta oli keskittynyt esiintymisien järjestämiseen nyt jo edesmenneen Club 25:n tiloissa sekä Klemettilän Myllykadulla sijaitsevan RockWerstaan harjoitustilojen vuokraamiseen. Viimeisimpiä lisäyksiä oli Vaasan Kaupungin Nuoriso-osaston kanssa yhteistyössä järjestettävä rokkikoulu.


title: Welmu

text: Länsi-Suomen Verovirasto haki tammikuussa 2008 Vaasan Elävän Musiikin Yhdistyksen konkurssiin. Yhdistysrekisterin tiedot oli päivitetty viimeksi vuonna 1999. Vuonna 2004 nimi vapautui rekisteristä rekisterihallituksen todetessa yhdistyksen olevan toimimaton ja vuodesta 2005 Welmu onkin ollut Viitasaaren elävän musiikin yhdistys Welmu ry:n nimilyhenne. Vaasan vapaa-aikalautakunta irtisanoi Club 25:n vuokrasopimuksen 1. elokuuta 2007.


title: Welmu

text: Helmikuussa 2008 Vaasaan perustettiin Volume - Vaasan Uuden Kulttuurin yhdistys. Perustettu yhdistys on ryhtynyt muun muassa hoitamaan niitä toimia, joita vaasalainen Welmu hoiti, kuten orkestereiden harjoitustilojen ylläpitämistä RockWerstaalla ja Club 25:lla järjestettävien rock-konserttien pyörittämistä. Club 25:n tilat paloivat vuonna 2013.


title: Billy the Kid

text: Billy the Kid, oikealta nimeltään Henry McCarty, eräiden lähteiden mukaan William Henry McCarty, alias William H. Bonney (noin 1859 — 14. heinäkuuta 1881), oli yksi Villin lännen pahamaineisimmista lainsuojattomista. Hänen kerrotaan legendan mukaan tappaneen 21 ihmistä, kunnes seriffi Pat Garrett ampui hänet. Billy the Kid ampui varmuudella neljä miestä. Lisäksi hän oli osallisena puolen tusinan muun miehen tapoissa Lincolnin piirikunnan sodan aikana.


title: Billy the Kid

text: Billy the Kidiä on kutsuttu vaihtelevasti nuorisorikolliseksi, psykoottiseksi tappajaksi tai nuoreksi kapinalliseksi. Kuolemansa jälkeen hänestä tuli myyttinen ja romantisoitu hahmo.


title: Billy the Kid

text: New Mexicon espanjalaista alkuperää olevan väestön keskuudessa häntä kutsuttiin nimellä "Bilito" tai "el chavito"; he luottivat häneen, kohtelivat häntä kuin perheenjäsentä ja pitivät häntä oman kansansa suojelijana ja sorrettujen puolustajana. Toisten mielestä hän oli newmexicolaisten vapauden ja vastarinnan symboli heidän taistelussaan angloamerikkalaista hallintoa vastaan, toisten mielestä hän oli pelkkä roisto.


title: Billy the Kid

text: Billy the Kid oli sinisilmäinen ja noin 173 cm. Luonteeltaan hänen kerrottiin olleen ystävällinen ja kunnollinen, myös ilkikurinen, kaunainen ja helposti kiivastuva. Aikalaiset kuvailivat hänen pukeutumistaan huolitelluksi, ja hän käytti mielellään meksikolaista sombreroa. Hän puhui espanjaa – tai paremminkin espanjan paikallismurretta – sujuvasti. Nämä ominaisuudet yhdessä taitavan aseen käsittelyn kanssa myötävaikuttivat hänen maineeseensa sekä pahamaineisena lainsuojattomana että kansallissankarina.


title: Billy the Kid

text: Sanomalehden toimittaja alkoi kutsua häntä nimellä "Billy the Kid" joulukuussa 1880.


title: Billy the Kid

text: Billy syntyi todennäköisesti New Yorkin Lower East Sidessa. Muitakin syntymäpaikkoja on esitetty, kuten Indiana, Missouri, Limerick ja viimeisimpänä Utica. Syntymäaikaa ei tiedetä tarkkaan: yleisesti hänen oletetaan syntyneen 17. syyskuuta, 20. marraskuuta tai 23. marraskuuta 1859. Äidin nimi oli Catherine McCarty ja isäpuolen William Henry Harrison Antrim. Biologisesta isästä ei ole varmaa tietoa, mutta hän saattoi olla nimeltään Michael tai Patrick McCarty. On arveltu, että Billyn myöhempi nimi Bonney olisi ollut biologisen isän nimi. Catherine McCarty oli saapunut Yhdysvaltoihin Irlannin suuren nälänhädän aikana.


title: Billy the Kid

text: Billyn isä kuoli tai poistui Billyn elämästä jo varhain. Billyn veli tai velipuoli oli nimeltään Joseph. Catherine McCarty ja häntä kaksitoista vuotta nuorempi William Antrim olivat tavanneet vuonna 1865 Indianapolisissa.


title: Billy the Kid

text: He muuttivat Wichitan preeriakylään Kansasiin kesällä 1870. Wichitassa Catherine piti kannattavaa pesulapalvelua ja Antrim elätti perhettä baaritarjoilijan ja kirvesmiehen töillä. He tekivät kauppaa ostamalla ja myymällä vapaita tontteja ja kiinteistöjä. Catherine osallistui Wichitan kunnallispolitiikkaan allekirjoittamalla ainoana naisena anomuksen kunnallisen itsehallinnon puolesta. Catherine lapsineen muutti maaliskuussa 1871 Wichitan levottomasta keskuksesta lähistölle Antrimin rakentamaan mökkiin, jossa Antrim jo entuudestaan asui. He olivat molemmat hankkineet muutamia eekkereitä maata, jota he alkoivat viljellä.


title: Billy the Kid

text: Catherinen terveydentila alkoi huonontua, ja hän muutti perheineen Kansasista loppukesällä 1871. Seuraavan puolentoista vuoden ajalta heistä ei ole kirjallisia merkintöjä, mutta he ehkä asettuivat Denveriin. Coloradon alue oli tunnettu parantavasta vuoristoilmastaan. Vuoden 1873 alussa perhe muutti New Mexicoon, jossa Catherine ja William Antrim avioituivat Santa Fessä maaliskuussa 1873. Koska heidät vihittiin presbyteerisessä kirkossa, Catherine ja hänen poikansa saattoivat jossain vaiheessa kääntyä katolilaisista protestanteiksi, vaikkakaan se ei ole varmaa. Kesällä 1873 he muuttivat Silver Cityyn, joka oli nuori kaupunki intiaanien, muun muassa apassien, vanhoilla asuinmailla.


title: Billy the Kid

text: Silver City oli syrjäinen paikka. Apassit kävivät sotaa seudulla. Silver Cityn asukkaista espanjankieliset olivat suurena enemmistönä. Perhe asui yhden huoneen vuokramökissä. William Antrim kierteli kaivoksilla ja pelasi rahasta korttia, Catherine pesi vaatteita ja teki leipää myyntiin.


title: Billy the Kid

text: Billy omaksui New Mexicon erilaisen ja hänelle vieraan elämäntavan. Hän oppi paikalliset tavat ja tottumukset. Hän piti kortinpeluusta, tanssimisesta ja laulamisesta. Ystävä Frank Coe kertoi haastattelussa 1920-luvun lopulla, että Billyn suosikkilaulu oli ”Turkey in the Straw”. Billy osasi lukea ja kirjoittaa. On epäselvää, kävikö hän koulua tai saiko hän kotiopetusta, mutta Silver Cityssä hänen tiedetään käyneen koulua vähän aikaa. Gale Cooper on kirjassaan "Billy the Kid’s Writings, Words, and Wit" (2011) analysoinut Billyn kirjoittamia kirjeitä, todistajanlausuntoja ja oikeudenkäyntiasiakirjoja sekä sanomalehtihaastatteluja. Aineistosta käy Cooperin mukaan ilmi Billyn luonne: ironinen äly ja itserakas rohkeus poliittisen epäoikeudenmukaisuuden edessä.


title: Billy the Kid

text: Catherine McCarty kuoli syyskuussa 1874 tuberkuloosiin. Isäpuoli ei enää ollut kiinnostunut Billyn kasvatuksesta. Myös Billyn ja hänen veljensä Joseph McCarty Antrimin tiet erosivat vuoden 1874 lopulla. Joseph hankki elantonsa uhkapelurina. He tapasivat toisiaan silloin tällöin. 15-vuotiaana Billy teki töitä hotellia pitävälle Truesdellin perheelle. Mahdollisesti joko "Police Gazetten" tarinoiden yllyttämänä tai ilman vanhempien rajoitustoimenpiteitä Billy ajautui pikkuvarkauksiin. Billyn ensimmäinen rikkomus oli 15-vuotiaana tehty voivarkaus myyntitarkoituksessa.


title: Billy the Kid

text: Syyskuun 4. päivänä 1875 Billyn kumppani ”Sombrero Jack” (oik. George Schaefer) murtautui kiinalaisen pesulanpitäjän taloon ja varasti tältä vaatteita ja kaksi revolveria. Billy osallistui saaliin kätkemiseen. Sombrero Jack oli seriffi Harvey Whitehillin mukaan maaninen varas, ja hänen arvellaan vaikuttaneen Billyn elämään. Syyskuun 23. päivänä Billy pidätettiin. Seriffi Whitehillin tarkoituksena ei ollut pitää häntä vangittuna pitkään. Billy pakeni sellistään parin päivän kuluttua savupiipun kautta. Paon jälkeen paikallinen lehti "Grant County Herald" julkaisi hänestä ensimmäisen artikkelin:


title: Billy the Kid

text: Billyn pidättänyt Whitehill muisteli häntä vuonna 1902 antamassaan haastattelussa: ”Hänen kasvoillaan oli yksi erityinen piirre, joka kokeneelle metsästäjälle heti olisi osoittanut hänet pahaksi, ja se oli hänen katseensa. Hänen silmänsä eivät koskaan olleet liikkumatta, vaan pyörivät ja kiertelivät lakkaamatta paljolti samoin kuin hänen kapinoiva luontonsa.”


title: Billy the Kid

text: Pian vankilasta paettuaan Billy lähti Cliftonin kaivosleiriin Arizonaan. Hän halusi tavata isäpuolensa, joka työskenteli kaivoksella. William Antrim lähetti Billyn tiehensä. Seuraavat kaksi vuotta Billy oli viettävä aikaansa kuljeksimalla kaivosleireillä, pelurina, hevosvarkaana ja satunnaisissa töissä.


title: Billy the Kid

text: Billyn liikkeistä tähän aikaan on vähän tietoja. Hän oleskeli enimmäkseen Camp Grantin alueella Arizonassa. Häntä kiinnostivat erityisesti seudun pelipöydät. Billy saattoi työskennellä lyhyen aikaa eri karjatiloilla, kuten Henry C. Hookerin tilalla, mutta hänet erotettiin, koska hän ei pärjännyt fyysisesti raskaassa työssä. Frank Coe muisteli paljon myöhemmin, että Billy oli mieleltään terävä ja huumorintajuinen, mutta fyysisesti pieni ja hento.


title: Billy the Kid

text: Vuoden 1876 syksyllä Billy sai työtä Hotel de Lunan keittiöstä Camp Grantin läheltä. Hän oli ottanut lisänimen "Kid". Lisänimi ei ollut sattuma. Lännessä nimestä Kid oli tullut yleinen kutsumanimi nuorista kovanaamoista. Hotellinpitäjä Miles L. Wood muisteli vuonna 1911, että Billy työskenteli vain muutamia päiviä, mutta sen sijaan alkoi liikkua hevosvarkaiden porukoissa, joiden päämajana hotelli toimi. Hänen seuraava neuvonantajansa oli entinen sotilas John R. Mackie.


title: Billy the Kid

text: Billy ja John Mackie viettivät aikaa Camp Grantissa ja Globe Cityssä. Kun Billy kyllästyi pokerin pelaamiseen, hän saattoi ansaita laitonta rahaa varastamalla satuloita ja hevosia. Helmikuussa 1877 Billy ja Mackie varastivat jälleen sotilaiden hevosia. Armeija sai tarpeekseen, ja hänet pidätettiin. Hänen onnistui ensin välttää lain koura kahdesti ja lopulta paeta vartiotuvasta, minne hänet oli saatu lukittua.


title: Billy the Kid

text: Elokuussa Billy palasi Camp Grantin alueelle. Augustus ”Gus” Gildea kertoi Billyn saapumisesta Bonitaan, joka sijaitsi Camp Grantin vieressä: ”Kid Antrim tuli kaupunkiin kuin ’maalaistollo’, pukeutuneena uusiin housuihin ja kenkiin saappaiden sijasta. Hänellä oli kuudestilaukeava housuissaan.” Paikallinen seppä Francis ”Windy” Cahill alkoi härnätä häntä. Frank Cahill ja Billy nimittelivät toisiaan Atkinsin saluunassa. Riidan lopuksi Billy ampui Cahillia, joka kuoli seuraavana päivänä.


title: Billy the Kid

text: Uusi käyttäytymissääntö tuli noihin aikoihin hyväksyttäväksi osassa kansakuntaa. "Code of the West" vaikutti ratkaisevasti siihen, että miehen ei tarvinnut perääntyä taistelusta. ”Stand your ground” oli suosittu iskulause vuosien ajan. Cahillin tapauksessa Billy oli pitänyt puolensa. Kuitenkin hän oli rikkonut toista tärkeää sääntöä vastaan: hän oli ampunut aseettoman Cahillin, vaikka ei selkään. Kuolemansyyntutkinta totesi ampumisen olleen rikollinen ja tuomittava teko ja Kidin siitä syystä syyllinen. Billy ei jäänyt odottamaan suuren valamiehistön päätöstä. Hän pakeni New Mexicoon.


title: Billy the Kid

text: Billy liittyi erääseen seudun röyhkeimmistä rikollisporukoista nimeltään ”Pojat” (engl. "Boys"). Porukan aivot oli John Kinney, jonka karjatila Mesillan lähellä oli tunnettu pahantekijöiden kohtauspaikkana, mutta sen kiistaton johtaja oli Jesse Evans. Evans oli aiemmassa elämässään työskennellyt John Chisumin tilalla. Billyn ystävyys Jesse Evansin kanssa päättyi, ja hän jätti Evansin porukan jo loppusyksyllä 1877.


title: Billy the Kid

text: Eräiden kertomusten mukaan Billy seikkaili Tom O’Keefe -nimisen miehen kanssa, kun he joutuivat apassien hyökkäyksen kohteeksi. Menetettyään hevosensa Billy joutui kävelemään pitkän matkan, kunnes pääsi turvaan Heiskell ja Barbara Jonesin taloon. Tiedetään, että Billy oleskeli Jonesin perheen luona syksyllä 1877, mutta on epävarmaa, tapahtuiko välikohtausta intiaanien kanssa todellisuudessa.


title: Billy the Kid

text: Vuoden 1877 lopulla Billy alkoi käyttää nimeä William H. Bonney. On esitetty, että Bonney olisi ollut joko hänen isänsä tai äidinisänsä nimi ja että Billy olisi syntyjään Bonney. Billyn oletettu sukulaisuussuhde Lincolnin latinoväestöön on myös ollut tutkimuksen kohteena. Kumpaakaan teoriaa ei ole voitu vahvistaa. Jotkut tutkijat otaksuvat, että Billy olisi lukenut kirjailija Edward Bonneyn seikkailukirjoja ja lainannut kirjailijan sukunimen.


title: Billy the Kid

text: Billy antoi väestönlaskijalle Fort Sumnerissa kesällä 1880 tietoja itsestään. Hän ilmoitti, että hänen nimensä on William Bonney, että hän on 25-vuotias (joka tarkoittaa, että hän olisi syntynyt 1855) ja että hän on syntynyt Missourissa, kuten hänen vanhempansa. Jos tietojen antaja oli todella Billy, hän kertoi henkilöllisyydestään tekaistun sepitelmän.


title: Billy the Kid

text: Syksyllä 1877 Billy pidätettiin karjatilallisen ja kauppiaan John Tunstallin hevosten varastamisesta. Hän vietti jonkun aikaa Lincolnin maanalaisessa sellissä. Billy todennäköisesti ehdotti tapaamista Tunstallin kanssa. Tunstall järjesti Billyn vapaaksi ja palkkasi hänet työhön Rio Felizin tilalleen. Billy ystävystyi Charles ”Charlie” Bowdren, George Coen, Frank Coen ja James Albert ”Ab” Saundersin kanssa. Bowdren kanssa hän ratsasti ensin Lincolnin piirikunnan sodan aikana ja myöhemmin lakia paossa. Fred Waite oli Tunstallin työmiehistä Billyn läheisimpiä ystäviä, samoin kuin Henry Brown. Robert Widenmann ja John Middleton olivat myös jokapäiväisiä seuralaisia. Tunstallin ystävä ja tukija Richard ”Dick” Brewer oli tilan työnjohtaja.


title: Billy the Kid

text: Kilpailevilla liiketoimillaan lontoolainen Tunstall haastoi irlantilaiset Lawrence G. Murphyn ja James ”Jimmy” Dolanin. Tunstall liittolaisineen olivat enimmäkseen protestantteja, kun taas Murphy ja Dolan olivat katolilaisia. Heidän vihanpitonsa johti lopulta siihen, että Murphy ja Dolan murhauttivat Tunstallin 18. helmikuuta 1878. Seriffi William J. Brady oli Murphy–Dolan-ryhmän puolella. Brady oli pohjimmiltaan Murphyn ja Dolanin taipuisa työkalu. John Tunstallin kylmäveristä murhaa pidettiin sodanjulistuksena. Frank Collinson, jonka Billy oli tavannut Pecosissa vuonna 1878, kertoi kirjassaan "Life in the Saddle" (1963) Billyn sanoneen hänelle, että Tunstall oli ainoa mies, joka oli kohdellut häntä vapaasyntyisenä ja valkoisena.


title: Billy the Kid

text: New Mexicon territorio oli paitsi suurten etäisyyksien maa, myös kulttuurien sekoitus, jossa latinot, angloamerikkalaiset ja intiaanit eivät aina tulleet hyvin toimeen keskenään. New Mexico oli 1870-luvun puolivälissä hyvin korruptoitunut. Hallinto oli tehotonta ja yhteiskunnalliset instituutiot alkuasteellaan. Santa Fe Ring, jonka johdossa oli liittovaltion asiamies Thomas Catron, hallitsi politiikkaa ja taloutta.


title: Billy the Kid

text: Vuonna 1878 Billy taisteli Lincolnin piirikunnan sodassa. Hän oli aseistautunut rivimies valvojissa (engl. "Regulators"). Valvojat koostui John Tunstallin entisistä työntekijöistä, pientilallisista ja muista paikallisista henkilöistä, jotka vastustivat Murphy–Dolanin ”Taloa” (engl. "The House"). Talo oli osa Santa Fe Ringin kartellia, joka monopolisoi paikallista taloutta ja valtion virkoja. John Tunstallin liikekumppani ja lakimies Alexander McSween oli onnistunut hankkimaan rauhantuomari John B. Wilsonilta valtuudet Tunstallin murhaajien pidättämiseksi. Valvojien johdossa oli ensin Dick Brewer, ja sen ydinryhmä muodostui noin 12 miehestä. Billy oli yksi ryhmän uskollisimmista jäsenistä. Tulevat viisi kuukautta ryhmä piti itseään laillisena järjestyspartiona.


title: Billy the Kid

text: Maaliskuun alussa valvojat ensin pidättivät ja myöhemmin surmasivat kaksi Tunstallin murhaan osallistunutta miestä, William ”Buck” Mortonin ja Frank Bakerin. Samassa yhteydessä surmattiin entinen Tunstallin työntekijä William McCloskey, koska häntä ei pidetty luotettavana. Tilanne muuttui kuvernööri Samuel Axtellin vierailun myötä. Axtell muun muassa peruutti rauhantuomarin viran, ja valvojista oli tullut lainsuojattomia. Yöllä 31. maaliskuuta Billy ja ainakin viisi muuta miestä asettuivat väijyksiin odottamaan. Aamulla valvojat ampuivat seriffi William J. Bradyn ja apulaisseriffi George Hindmanin Lincolninpääkadulla. Murhan jälkeen monien suhtautuminen valvojiin muuttui. Molempia sodan osapuolia pidettiin yhtä pahoina.


title: Billy the Kid

text: Kolme päivää seriffin murhan jälkeen valvojat olivat syömässä Blazer’s Millin siirtolan kievarissa Tularosa Creekissa, kun Andrew L. Roberts saapui paikalle. Roberts oli ollut mukana partiossa, joka oli murhannut Tunstallin. Robertsilla oli hyvä syy pelätä pahinta. Roberts kieltäytyi luovuttamasta aseitaan. Ankaran taistelun seurauksena useita valvojia haavoittui. Myös Roberts haavoittui kuolettavasti, mutta onnistui ampumaan Dick Brewerin.


title: Billy the Kid

text:
Huhtikuun 29. päivänä valvojien uusi päällikkö Frank McNab, Ab Saunders ja Frank Coe olivat matkalla Coen tilalle, kun he joutuivat väijytykseen. McNab ammuttiin, Saunders vangittiin haavoittuneena ja Coe antautui vahingoittumattomana.
Josiah ”Doc” Scurlock oli valvojien kolmas johtaja. Yksi uusista jäsenistä oli alkuaan teksasilainen Thomas O’Folliard (oik. Thomas Folliard), josta pian tuli Billyn hyvä ystävä. Erään aikalaiskuvauksen mukaan Billy ja O’Folliard olivat paljolti toistensa kaltaisia, vaikka Billy olikin kaikin tavoin etevämpi. Billy oli "sui generis", omaa lajiaan. Billyn itsetuntoa ruokki O’Folliardin ja muiden valvojien häneen kohdistama ihailu.


title: Billy the Kid

text: Heinäkuussa piirikunnan sota asettui Lincolnin kaupunkiin. Eversti Nathan Dudleya pyydettiin apuun. Eversti Dudley esitti puolueetonta, vaikka seriffi George Peppin oli hänen suosiossaan. Seriffi Peppinin ryhmällä oli valtuudet pidättää valvojat. Taustatukea antoi eversti Dudley ja hänen sotilaansa, joilla oli mukanaan haupitsi. Suurin osa latinoväestöstä asettui Alexander McSweenin ryhmän tueksi. Heillä oli motivaationa hyvin todennäköisesti kosto valkoisia uudisasukkaita kohtaan, jotka vuosikymmenen ajan olivat syrjineet heitä. Kun valvojat olivat olleet lähes viisi päivää linnoittautuneina McSweenin talossa, talon yksi nurkka sytytettiin palamaan iltapäivällä 19. heinäkuuta 1878. Billyn porukka pakeni luotisateessa liekkejä saman päivän iltana. McSween ja neljä muuta miestä kuolivat kahakassa. 15-vuotias Yginio Salazar haavoittui vakavasti, mutta selvisi hengissä.


title: Billy the Kid

text: Talon saavuttama voitto ei ollut yksitulkintainen. Toisaalta John Tunstall ja Alexander McSween olivat kuolleet, toisaalta Talo oli vararikossa ja Lawrence Murphy alkoholisoitunut ja vakavasti sairas. Murphy kuoli lokakuussa 1878.


title: Billy the Kid

text: Coen serkukset, Doc Scurlock ja Charlie Bowdre erosivat valvojista. Billy, O’Folliard, Brown, Waite ja Middleton jatkoivat. He varastivat hevosia ja suuntasivat Tascosaan Teksasiin, jossa hevoset oli helppo myydä. Billy ystävystyi lääkäri Henry Hoytin kanssa. He ottivat osaa Tascosan seuraelämään. Hoytin mukaan Billy oli asiantuntija lähes kaikessa muussa paitsi juomisessa. Ennen lähtöään Tascosasta lokakuun lopussa 1878 Billy tekaisi kauppakirjan ja lahjoitti Hoytille raudikon. Hoyt sai myöhemmin tietää, että hevonen oli kuulunut seriffi William J. Bradylle. Valvojien ryhmä hajosi entisestään. Vain Billy ja Tom O’Folliard palasivat New Mexicon puolelle Fort Sumneriin.


title: Billy the Kid

text: John Tunstallin kuoleman vuosipäivänä helmikuussa 1879 Billy, O’Folliard, Scurlock, Joe Bowers ja Yginio Salazar kohtasivat Lincolnissa sovinnonhieronnan merkeissä James Dolanin porukan. Tapaaminen oli järjestynyt Billyn pyynnöstä. Jesse Evansin kovat sanat Billyä kohtaan olivat vähällä johtaa tulitaisteluun. He solmivat lopulta keskinäisen rauhan. Sovintoa juhlistettiin juomalla viskiä. Myöhään illalla miehet purkautuivat Lincolnin pääkadulle ja alkoivat ammuskella ilmaan. Alexander McSweenin lesken Susan McSweenin palkkaama lakimies Huston Chapman erehtyi kulkemaan joukon läpi. Billy Campbell ja Jimmy Dolan ampuivat Chapmanin.


title: Billy the Kid

text: Liittovaltion presidentti Rutherford B. Hayes yritti palauttaa alueelle järjestyksen ja lähetti paikalle uuden kuvernöörin Lew Wallacen, joka saapui Lincolniin 6. maaliskuuta 1879. Wallace kuulusteli ensin yksityiskohtaisesti tuomari Wilsonia ja laati sen jälkeen listan pidätettävistä miehistä. Lew Wallacen suunnitelmat alkoivat kuitenkin hiipua, sillä ihmiset eivät halunneet tai eivät koston pelossa uskaltaneet todistaa asiassa valaehtoisesti.


title: Billy the Kid

text: Billy kirjoitti kirjeen 13. maaliskuuta 1879 kuvernöörille ja lupasi todistaa Chapmanin tappajia vastaan, jos häntä suojellaan vihollisilta. Lew Wallacen suunnitelmana oli lavastaa Kidin pidätys. Billy neuvotteli Wallacen kanssa tapaamisessa, joka vaikuttaa sujuneen hyvissä merkeissä. Sopimuksen mukaisesti Billy antautui vapaaehtoisesti seriffi George Kimbrellille. Billyä ja neljää muuta miestä pidettiin harhautusmielessä pidätettyinä Juan Patrónin kotitalossa. Patrón oli tunnettu Lincolnin asukas ja Talon vastustaja. Pat Garrett kirjoitti myöhemmin kirjassaan, että Patrónin luona ”he joivat ja söivät hyvin, polttivat parhaita sikareita ja pelasivat pokeria satunnaisten vieraiden kanssa”. Billyn saamat huomionosoitukset pidätyksen aikana hämmästyttivät Lew Wallacea.


title: Billy the Kid

text: Billy todisti suuren valamiehistön edessä, että Jimmy Dolan ja Billy Campbell olivat surmanneet Chapmanin Jesse Evansin avulla. Toukokuussa oikeus kokoontui käsittelemään eversti Dudleyn menettelyä McSweenin talolle tehdyn hyökkäyksen aikana. Muun muassa Billy todisti asiassa. Hän vannoi valalla, että kolme armeijan sotilasta oli tulittanut häntä ja José Chavez y Chavezia kohti, kun he olivat paenneet palavasta talosta. Billyn todistajanlausunto on kuitenkin pettymys, sillä sotilaat eivät osallistuneet taisteluun. Epäilemättä Susan McSweenin kehotuksesta hän oli lausunnossaan enemmän keskittynyt McSweenin ja tämän asianajajan väitteeseen, jonka mukaan sotilaat osallistuivat taisteluun, kuin kuvaamaan tosiasiallisia tapahtumia. Suureksi osaksi Billyn ansiosta huhtikuun 1879 suuri valamiehistö julisti yli sata syytettä Dolanin kannattajia kohtaan. Siitä huolimatta piirikunnansyyttäjä William Rynerson esti melkein kaikkien syytteeseenpanon, erityisesti Dolanin. Rynerson ei aikonut päästää Billyä rangaistuksetta eikä Lew Wallacen lupaamaa armahdusta kuulunut. Billy livahti turhautuneena tiehensä 17. kesäkuuta 1879 ja palasi vanhoille olinpaikoilleen.


title: Billy the Kid

text: Las Vegasissa käydessään Billy kohtasi sattumalta Henry Hoytin. Hoyt kertoi myöhemmin, että Billy oli tavannut Las Vegasin lähellä sijainneen hotellin ravintolassa salanimellä Mr. Howard liikkuneen Jesse Jamesin. Samoihin aikoihin Billy kääntyi John Chisumin puoleen. Chisum oli merkittävä karjanomistaja ja persoona Pecos Valleyssa. Hänen hienovarainen mutta voimakas tukensa Alexander McSweenin ryhmälle oli tärkeä tekijä Lincolnin piirikunnan sodassa. Vaikka Chisum ei ollut koskaan antanut ymmärtää, että hän olisi rahoittanut ketään McSweenin puolella taistelleista, Billy pyysi rästejä sodan aikana tekemistään palveluksista. Kun Chisum kieltäytyi maksamasta, Billy keksi toisen tavan saada rahansa: hän rosvosi Chisumin karjaa ja myi sitä. Billy syytti Chisumia kaikista vaikeuksistaan.


title: Billy the Kid

text: Jälleen vapaana Billy jakoi kortteja Fort Sumnerin ja Puerto de Lunan tanssipaikoissa ja saluunoissa. Seudun lammaspaimenet olivat hänen luotettavia ystäviään. Fort Sumnerissa olivat myös hänen kaverinsa Charlie Bowdre ja Doc Scurlock.Scurlock muutti syksyn aikana Teksasiin. Billyn uudet tuttavat olivat Dave Rudabaugh, William ”Billy” Wilson ja Tom Pickett.


title: Billy the Kid

text: Tammikuussa 1880 Hargroven saluunassa Fort Sumnerissa Joe Grant alkoi haastaa riitaa. Pat Garrettin kirjassa "Authentic Life" kerrotaan, että Billy oli hetkeä aiemmin pitänyt ankarassa humalassa olleen Grantin asetta kädessään ja saanut kierretyksi revolverin rullaa niin, että iskuvasara löisi seuraavan laukauksen kohdalla tyhjään patruunapesään. Sitten hän antoi aseen takaisin Grantille. Grant uhkasi tappaa John Chisumin ja uhkaili epähuomiossa tämän veljeä James Chisumia, joka oli saluunassa. Grant hermostui Billyn huomautuksesta ja puristi liipaisinta. Billy ampui hänet. Sanomalehdet kertoivat tapahtumasta hyvin lyhyesti, eikä kannetta nostettu, mikä osoittaa sen olleen tavallinen saluunatappelu, joka päättyi kuolettavasti. Myöhemmin Billy vähätteli tapahtumaa.


title: Billy the Kid

text: Fort Sumnerissa hän tapasi todennäköisesti ensimmäisen kerran Pat Garrettin, joka oli muuttanut kaupunkiin 1878. Garrett valittiin seriffiksi marraskuun 2. päivänä 1880, ja hän astui virkaansa tammikuussa 1881.


title: Billy the Kid

text: Lämpimät suhteet eivät aina estäneet Billyä varastamasta niiltä, joita hän piti ystävinään. Billy ja hänen kaverinsa varastivat useita hevosia Puerto de Lunassa myymälänhoitaja Alexander Grzelachowskilta, jonka luona Billyllä oli tapana poiketa. He myivät osan hevosista James Greathouselle. Garrett kokosi joukkoja, joiden tarkoituksena oli pidättää varkaat. Marraskuun 27. päivänä 1880 eräs etsintäpartio jäljitti lainsuojattomat Greathousen omistamalle tilalle. Apulaisseriffi Hudgens miehineen piiritti talon. Partio lähetti taloon viestin, jossa kehotettiin antautumaan. Greathouse tarjoutui Hudgensin panttivangiksi sillä aikaa kun James Carlyle meni vapaaehtoisesti taloon neuvottelemaan Billyn porukan antautumisesta. Keskustelu päättyi tuloksettomana. Carlyle pakeni ikkunasta, jolloin hänet ammuttiin. Osapuolet syyttelivät toisiaan. Eniten syyttävä sormi osoitti Billyä, joka kielsi ampuneensa Carlylen.


title: Billy the Kid

text: Marraskuuhun mennessä Billy oli saavuttanut maineen, joka teki hänestä kahden eri ajojahdin pääkohteen. Hän ansaitsi uuden maineensa vain osittain. Sikäli kuin tiedetään, hän ei koskaan ryöstänyt pankkia tai postivaunuja eikä hyökännyt tiellä kulkijan kimppuun. Billy keskittyi lähinnä karjavarkauksiin.


title: Billy the Kid

text: Joulukuun 3. päivänä 1880 "Las Vegas Gazette" kutsui häntä nimellä Billy the Kid artikkelissa, jossa hänet kuvailtiin kovaotteiseksi rikollispomoksi. Pyrkiessään palauttamaan suhteensa kuvernööriin Billy protestoi hänestä annettua julkisuuskuvaa vastaan kirjoittamalla kirjeen kuvernööri Wallacelle: ”Huomasin "Las Vegas Gazettessa" artikkelin, jossa todettiin, että Billy the Kid, nimi jolla minut tunnetaan seudulla, johtaa lainsuojattomien joukkiota, joka pitää tukikohtaa Portalesissa. Sellaista järjestöä ei ole olemassa.” Wallace vastasi julkaisemalla etsintäkuulutusilmoituksen New Mexicon lehdissä.


title: Billy the Kid

text: 19. joulukuuta 1880 Garrettin joukot olivat Fort Sumnerissa odottamassa tilaisuuttaan. Välikohtauksessa Tom O’Folliard ammuttiin, muut pakenivat. Muutama päivä myöhemmin Garrettin partio piiritti hylätyn talon Stinking Springsissä, jossa Billy tovereineen piileskeli. Charlie Bowdre ammuttiin talon ulkopuolelle. Dave Rudabaugh ilmoitti Garrettille antautumisesta. Olosuhteet Stinking Springsissä vahvistavat helposti epäilyä, että myös O’Folliard kuoli väijytyksessä, ilman varoitusta.


title: Billy the Kid

text: Ennen kuljetusta Fort Sumnerista Las Vegasiin Billy hyvästeli 16-vuotiaan Paulita Maxwellin, jonka sanotaan olleen hänen suurin ihastuksensa.


title: Billy the Kid

text: Las Vegasissa Billyä ja muita pidätettyjä oli vastassa väkijoukko. "Las Vegas Gazette" kirjoitti vankilahaastattelun jälkeen, että ”hän näytti todellakin ihmiseltä, mutta hänen olemuksessaan ei ollut mitään miehistä, sillä hän käyttäytyi kuin pelkkä poika”. Tukalasta tilanteestaan ja parhaiden ystäviensä kuolemasta huolimatta Billy oli hyvällä tuulella. Las Vegasista matka jatkui junalla Santa Fehen 28. joulukuuta 1880. Samassa vaunussa matkusti eräs Benjamin S. Miller, joka oli lähtenyt New Yorkista etsimään onneaan lännestä. Miller kuvasi Billyä vuonna 1896 kirjassaan "Ranch Life in Southern Kansas and the Indian Territory": ”Hänen vaatepartensa oli varsin meksikolaisen tapainen, hänen kielensä melko samanlainen. Hänen ruskeat hiuskiharansa ja miellyttävät kasvonsa olisivat herättäneet huomiota missä tahansa, ja katsellessani häntä ja kuunnellessani hänen puhettaan oli vaikea uskoa, että olin sellaisen murhaajan seurassa.” Ennen kuin juna saapui territorion pääkaupunkiin, Billy huomautti Pat Garrettille: ”Joka miekkaan tarttuu, se miekkaan kaatuu.”


title: Billy the Kid

text: Santa Fen vankilassa Billyä kävivät tapaamassa ystävät, muiden muassa Miguel Antonio Otero, joka oli Billyn ikätoveri. Hän oli ensimmäisen kerran nähnyt Billyn jouluna 1880 Las Vegasissa. Otero oli tunnettua newmexicolaista sukua. Otero kertoi kirjassaan "The Real Billy the Kid" (1936) vieneensä Billylle savukepaperia, tupakkaa, purukumia, pähkinöitä ja makeisia, joista Billy oli ollut hyvin ilahtunut. Otero kertoi saaneensa Billyltä kannukset ja puukon. Toisin kuin varhaisemmissa Billystä kertovissa kirjoissa, kuten Charles A. Siringon 1885 ilmestyneessä kirjassa "A Texas Cowboy" ja 1897 Emerson Houghin teoksessa "The Story of the Cowboy", Oteron mukaan Billy oli ”mies, jota vastaan oli rikottu enemmän kuin hän oli rikkonut”. Vaikka myös Otero luotti Pat Garrettin virheellisiin tietoihin, hänen meksikolainen näkökulmansa on erilainen kuin Siringon ja Houghin.


title: Billy the Kid

text:
Uudenvuodenpäivänä 1881 Billy pyysi kirjeessä haluavansa tavata kuvernööri Wallacen. Helmikuussa Billy, Rudabaugh ja Wilson alkoivat kaivaa aukkoa sellin seinän alta ulos, mutta pakoyritys huomattiin. Billy sijoitettiin yksinäishuoneeseen, josta käsin hän kirjoitti lisää kirjeitä yrittäen saada kuvernöörin kiinnostumaan ahdingostaan. Häntä odotti syyte seriffi William J. Bradyn ja Andrew L. Robertsin murhista. Maaliskuun 2. päivänä 1881 päivätty kirje sisältää uhkauksen tehdä tunnetuksi kuvernööri Wallacen kanssa tehty sopimus julkistamalla Billyn hallussa olevia pari vuotta vanhoja kirjeitä. Wallace ei vastannut, joten Billy kirjoitti uudestaan kahden päivän kuluttua, tällä kertaa ilman kiristystä. Hän pyysi kuvernööriä harkitsemaan vielä asiaa. Wallacen ajatukset tähtäsivät kuitenkin pitemmälle. Toukokuussa 1881 Wallace nimitettiin suurlähettilääksi Osmanien valtakuntaan.
Billyn oikeudenkäynti pidettiin Mesillassa Doña Anan piirikunnassa. "Las Vegas Gazette" raportoi matkasta Mesillaan: ”Las Crucesissa utelias väkijoukko kerääntyi vaunujen ympärille ja joku kysyi, kuka on Billy the Kid. Kid asetti kätensä tuomari Ira Leonardin olkapäälle ja vastasi itse kysymykseen: ’Hän on se mies’.”


title: Billy the Kid

text: Billy ilmoitti oikeuden puheenjohtajalle, että hänellä ei ollut rahaa lakimiehen palkkaamiseen, joten Ira Leonard nimitettiin puolustusasianajajaksi. Huhtikuun 6. päivänä 1881 Billy todettiin syyttömäksi Andrew L. Robertsin murhaan. Kaksi päivää myöhemmin nostettiin syyte seriffi Bradyn murhasta. Albert J. Fountain ja John B. Bail korvasivat Ira Leonardin puolustusasianajajina. Valamiehistön aition kaksitoista jäsentä eivät tienneet mitään Lincolnin piirikunnan sodan vääryyksistä, Billyn kahakoista ja tulitaisteluista, hänen ystäviensä verisistä kuolemista eivätkä kuvernöörin rikotusta lupauksesta. Suurinta osaa oikeudenistunnon tapahtumista ei tiedetä. Tuomari Bristol kuitenkin ohjeisti valamiehistöä tavalla, joka jätti vähän pelivaraa: jos Billy oli ollut läsnä ja sekaantunut seriffi Bradyn kuolemaan millä tahansa tavalla, häntä oli pidettävä yhtä syyllisenä, kuin jos hän olisi ampunut kuolettavan laukauksen. Billy tuomittiin kuolemaan hirttämällä ensimmäisen asteen murhasta.Billy oli ainoa Lincolnin piirikunnan sotaan osallistuneista yli viidestäkymmenestä rikkomuksesta syytetystä, joka tuomittiin syylliseksi.


title: Billy the Kid

text: Billy vietiin tarkasti vartioituna Lincolniin. Hänen sellinsä oli käräjätalon, entisen Murphy–Dolanin kaupan, toisessa kerroksessa sijainnut huone. Seriffi Pat Garrett määräsi James W. Bellin ja Ameredith Robert ”Bob” Olingerin vartioimaan Billyä yötä päivää. Billy ja Olinger eivät tulleet toimeen keskenään. Elokuussa 1879 Olinger oli tappanut Jonesin perheen pojan Johnin, joka oli ollut Billyn ystävä.


title: Billy the Kid

text: Huhtikuun 28. päivänä Billy teki siirtonsa. Garrett oli lähtenyt White Oaksiin hoitamaan asioitaan. Bob Olinger vei viisi muuta vankia syömään kadun toisella puolella olevaan hotelliin ja jätti Bellin huolehtimaan Billystä. Todennäköisesti Billy pyysi päästä käymään ulkohuoneessa. Paluumatkalla portaita noustessaan hän huitaisi Belliä päähän käsiraudoillaan ja sai käsiinsä Bellin aseen. Bellin yrittäessä paeta Billy ampui hänet. Toisen vaihtoehdon mukaan Billyllä oli avustajia, kuten Yginio Salazar ja John Tunstallin entinen konttoristi Samuel ”Sam” Corbet, ja Bellin surmaamisessa käytetty ase oli ollut piilotettuna ulkohuoneeseen. Kun Olinger riensi paikalle, Billy ampui hänet kadulle käräjätalon toisen kerroksen ikkunasta. Olinger oli itse ladannut kyseisen haulikon saman päivän aamuna. Kaupungin asukkaat seurasivat kadulla tapahtumia. Billy vapautti itsensä osittain kahleista Gottfried ”Godfrey” Gaussin avustuksella. Gauss oli ollut kokkina Tunstallin tilalla. Billy oli ylittänyt itsensä, ja piirikunnan sanomalehdet villiintyivät.


title: Billy the Kid

text: Hänestä oli luvattu toinen 500 dollarin palkkio, mikä olisi nykyrahassa noin 10 000 dollaria.  Billy ei kuitenkaan lähtenyt New Mexicosta. Hän pysytteli Yginio Salazarin ja muiden latinoystäviensä parissa. Ystäviä olivat myös mainitun Paulita Maxwellin lisäksi muun muassa Jesús Silva, Francisco Lobato, Abrana García ja Celsa Gutiérrez sekä Celsan puoliso Sabal. Celsa, omaa sukua Martínez, oli Pat Garrettin ensimmäisen vaimon sisar. Abrana Garcían jälkeläisten keskuudessa on elänyt pitkään perimätieto, että Abrana sai pojan Billyn kanssa.


title: Billy the Kid

text: Yginio Salazar kuvaili Billyä myöhemmin seuraavasti:


title: Billy the Kid

text: Seriffi Pat Garrett sai vihiä siitä, että Billy yhä oleskeli Fort Sumnerissa. Garrett ja hänen kaksi apulaistaan, John W. Poe ja Thomas ”Kip” McKinney, saapuivat Fort Sumneriin illalla 14. heinäkuuta 1881 ja asettuivat tarkkailemaan. He kuulivat espanjankielistä puhetta hedelmäpuuviljelmältä. Garrett kertoi myöhemmin kirjassaan nähneensä kuunvalossa tunnistamattoman hahmon nousevan maasta ja kadonneen näkyvistä.


title: Billy the Kid

text: Puolenyön aikoihin lainvalvojat saapuivat Peter (Pedro) Maxwellin talon pihalle. Lopulta Garrett meni Maxwellin makuuhuoneeseen kysymään, oliko tämä nähnyt Kidiä. Billy lähestyi taloa aikomuksenaan leikata palan kuistilla riippuvasta ruhosta. Kun Billy huomasi Poen ja McKinneyn, hän perääntyi verannalta suoraan Maxwellin pimeään huoneeseen ja kysyi tältä, keitä miehet olivat. Hänen täytyi huomata, että huoneessa oli Maxwellin lisäksi toinenkin henkilö, sillä hän kysyi espanjaksi ”"¿Quién es?"” (”Kuka siellä?” tai ”Kuka olet?”). Garrett ampui kahdesti. Garrettin mukaan ensimmäinen luoti osui Billyn sydämen yläpuolelle, toinen meni ohi. Garrett arveli kuulleensa kolme laukausta ja oletti, että Billy ehti laukaista aseensa, mutta huoneesta ei löytynyt luodin jälkiä. Billyn revolverin liipaisin lepäsi tyhjän hylsyn päällä, mutta tämä oli normaali käytäntö vahingonlaukauksien estämiseksi. Garrett tutki aseen ja päätteli, että sitä ei ollut laukaistu vähään aikaan.


title: Billy the Kid

text: Laukausten äänet toivat Maxwellin talon asukkaat ja naapurit katsomaan tapahtunutta. Yhden version mukaan Billyn ruumis vietiin heti läheiseen verstaaseen, johon ystävät kerääntyivät viettämään läpi yön kestäneitä ruumiinvalvojaisia. Toisen kertomuksen mukaan ruumis jätettiin paikoilleen seuraavaan aamuun ja siirrettiin sen jälkeen työpajaan. Aamulla rauhantuomari Alejandro Segura pyysi Milnor Rudulphia, joka oli järkevä ja suuresti arvostettu, kokoamaan kuolemansyyntutkijalautakunnan. He tarkastivat ruumiin ja tapahtumapaikan sekä kuulivat Garrettin ja Maxwellin todistajanlausunnot. Iltapäivällä Billy haudattiin Fort Sumnerin hautausmaahan.


title: Billy the Kid

text: Hauta merkittiin aluksi lautaristillä, joka myöhemmin katosi. Syyskuussa 1904 Pecosjoen tulva peitti hautausmaan veden alle. Vuonna 1906 sotilaiden ruumiit, jotka oli haudattu 1863–1868, kaivettiin haudoista ja siirrettiin Santa Fen hautausmaahan. Ei ole täysin mahdotonta, että Billy the Kidin jäänteet siirrettiin samalla, mutta se ei ole varmaa. David G. Thomas kertoo kirjassaan "Billy the Kid’s Grave" (2017), että Kidin ruumiin siirtämisestä ei ole näyttöä. Hautapaikka Fort Sumnerissa sai pysyvän muistomerkin vuonna 1931, jolloin Charles W. Foor pani toimeen keräyksen monumentin saamiseksi. Keräyksen tuotoilla hän hankki hautakiven, johon kaiverrettiin Tom O’Folliardin, Charlie Bowdren ja Billy the Kidin nimet. Hautapaikka jouduttiin myöhemmin suojaamaan verkkoaidalla muistoesineiden keräilijöiden aiheuttamien vahinkojen takia. Vuonna 1940 J. N. Warner, joka oli kivenhakkaaja ja Billyn ihailija, halusi lahjoittaa pienemmän hautakiven ainoastaan Billyn muistoksi. Tämä yläosastaan kolmikulmainen graniittikivi on varastettu ja palautettu paikoilleen kahdesti.


title: Billy the Kid

text: Suositun myytin mukaan Billy the Kidiä ei ollutkaan ammuttu, vaan hän olisi jotenkuten selviytynyt.


title: Billy the Kid

text: Vuonna 1948 William Henry Roberts, oikealta nimeltään Oliver P. Roberts, väitti olevansa Billy the Kid. Roberts kuoli 27. joulukuuta 1950 sydänkohtaukseen. Hän osasi muun muassa kertoa jo purettujen rakennusten sisustuksia ja oli samanpituinen ja samanlainen ruumiinrakenteeltaan kuin Billy the Kid. Roberts anoi armahdusta New Mexicon kuvernööriltä, koska oli lakimiehensä mukaan väsynyt pakoiluun. Kuvernööri Thomas J. Mabry kuuli Robertsia, mutta ei uskonut tämän kertomukseen. Robertsin perheraamatussa olleen merkinnän mukaan hän oli syntynyt vuonna 1879, eivätkä sukulaiset antaneet tukea hänen väitteelleen, että hän oli Kid. Todennäköisesti Roberts oli teeskentelijä, ja hänellä oli yhteistä Billy the Kidin kanssa vain hyvä mielikuvitus. Teksasissa sijaitsevan Hicon asukkaat pitävät edelleen tunteenomaisesti ”Brushy Bill” Robertsia oikeana Billy the Kidinä, jota Pat Garrett ei ampunutkaan, vaan päästi pakenemaan toiseen elämään.


title: Billy the Kid

text: New Mexicon kuvernöörille Bill Richardsonille toimitettiin vuonna 2010 Billy the Kidiä koskeva armahdusanomus. Richardson keskusteli seriffi Pat Garrettin jälkeläisten kanssa, jotka vastustivat armahdusta, kuten myös kuvernööri Lew Wallacen jälkeläinen. Richardsonin mukaan kuvernööri Wallace oli luvannut armahduksen, mutta hänellä ei ollut tarpeeksi todistusaineistoa siitä, miksi Wallace oli kuitenkin päättänyt toisin. Richardson otti myös huomioon, että Billy the Kid oli tappanut kaksi oikeudenpalvelijaa sen jälkeen, kun kuvernöörin sopimus oli rauennut ja että Billy oli paennut vankilasta. Kuvernööri Richardson päätti, että hän ei armahda Billy the Kidiä.


title: Billy the Kid

text: Pian Billy the Kidin kuoleman jälkeen lasvegasilainen sanomalehti "Optic" kertoi, että Billyn etusormi oli alkoholiin säilöttynä esillä lehden toimituksessa. Myöhemmin syyskuussa 1881 "Optic" väitti, että Kidin ruumis oli kaivettu ylös haudasta ja kiillotettua pääkalloa pidettiin pyhäinjäännöksenä.


title: Billy the Kid

text: Eräiden kertomusten mukaan Billy tekeytyi joskus naiseksi pukeutumalla naisten vaatteisiin, jotta olisi voinut huijata lakia. "Grant County Heraldin" muistokirjoituksessa 28. heinäkuuta 1881 mainittiin, että paettuaan Lincolnin vankilasta hän oli antanut partansa kasvaa ja oli värjännyt ihonsa meksikolaisen näköiseksi.


title: Billy the Kid

text: Pat Garrettin kirjassa "Authentic Life" Billyn kerrottiin tappaneen ensimmäisen kerran 12-vuotiaana, kun muuan mies oli solvannut hänen äitiään. Ennen Lincolnin piirikunnan sotaa hän oli tappanut lisäksi kolme chiricahua-apassia, sepän, yhden kortinjakajan Sonorassa ja toisen Chihuahuassa, neljätoista mescalero-apassia ja tuntemattoman joukon muita intiaaneja. Emerson Houghin kirjassa "The Story of the Cowboy" Billyn kerrottiin tappaneen muun muassa seitsemän meksikolaista.


title: Billy the Kid

text: Yleisesti uskottiin Billy the Kidin olleen vasenkätinen. Tämä virheellinen tieto levisi hänestä otetun kuvan mukana, missä hänen revolverinsa näyttää olevan vasemmalla puolella. Kuvan tarkempi tarkastelu paljastaa kuvan kiväärin olevan Winchester Model 1873, jonka latausportti on aina oikealla puolella, joten ”vasenkätinen” kuva on todellisuudessa peilikuva.Vasenkätinen Billy esiintyy myös vuoden 1958 elokuvassa "Billy the Kid - Henkipatto" ("The Left Handed Gun").


title: Billy the Kid

text: Vuonna 1954 historioitsija James D. Horan ja toimittaja Paul Sann ilmitoivat kirjassaan "Pictorial History of the Wild West", että McCarty (Billy the Kid) oli ”oikeakätinen ja kantoi asettaan oikealla lonkallaan.”


title: Billy the Kid

text: Useat Billyn aikalaiset, kuten Silver Cityn koulun opettaja, muistelivat hänen olleen molempikätinen.


title: Billy the Kid

text: Tunnetun kuvan Billy the Kidistä otti kiertelevä valokuvaaja ilmeisesti Fort Sumnerissa vuonna 1879 tai 1880. Visiittikortin tyyppinen rautapellille kehitetty ferrotyyppi on kooltaan noin 2 × 3 tuumaa (noin 5,1 × 7,5 cm). Kuvan toisessa reunassa näkyy heijastinkangasta pitelevän kuvausavustajan sormet. Puseron etumuksessa on kuviointi, joka saattaa olla ankkuri, ja pikkusormessa hänellä on sormus. Billy pitelee Winchester Model 1873 -karbiinia ja pitää pistoolikotelossa Colt Model 1873 Single Action Army -revolveria. Kamera valmisti neljä samanlaista kuvaa muutamassa minuutissa, ja Billy maksoi niistä ehkä 25 senttiä. Yhden kuvista hän antoi ystävälleen Dan Dedrickille, jonka suvun hallussa se säilyi. Kuva myytiin huutokaupalla kesäkuussa 2011 floridalaiselle yritysjohtajalle ja tunnetulle taiteen keräilijälle William Kochille 2,3 miljoonalla dollarilla.


title: Billy the Kid

text:
Vuosien mittaan esiin on tullut useita valokuvia, joiden väitetään esittävän Billy the Kidiä.
Eräs oikeaksi väitetty valokuva Billysta julkaistiin vuonna 2015: siinä hän pelaa krokettia joukkionsa kanssa New Mexicossa 1878.Kuvan löysi Randy Guijarro vanhoja valokuvia sisältäneestä laatikosta vanhan tavaran kaupasta Fresnossa vuonna 2010. Guijarro piti kuvassa olevaa henkilöä Billy the Kidinä ja pyysi siitä arvioita eri asiantuntijoilta. Kagin’sin toimitusjohtaja Don Kagin ja numismaatikko David McCarthy ovat vahvistaneet kuvan esittävän Kidiä. Historioitsijat, kuten Frederick Nolan ja Robert M. Utley, ovat esittäneet vahvaa kritiikkiä. Heidän mielestään kuvan alkuperästä ei ole todisteita.


title: Billy the Kid

text: Ensimmäinen Billy the Kidistä kertova äänielokuva on King Vidorin vuonna 1930 ohjaama "Billy the Kid". Vuonna 1943 valmistui Howard Hughesin "Lainsuojaton" ja vuonna 1950 Kurt Neumannin "Texasin kauhu". Arthur Penn ohjasi elokuvan "Billy the Kid - Henkipatto" (1958) ja Marlon Brando elokuvan "Vihan riivaama" (1961). Julio Buchs ohjasi spagettiwesternin "Minä ammuin Billy the Kidin" vuonna 1967. Lincolnin piirikunnan sotaa kuvataan Andrew V. McLaglenin ohjaamassa elokuvassa "Chisum" (1970). Vuonna 1972 ilmestynyt "Dirty Little Billy", jonka Stan Dragoti ohjasi, esittää Billyn puolestaan epäonnisena antisankarina. Sam Peckinpah ohjasi elokuvan "Pat Garrett ja Billy the Kid" (1973). Christopher Cainin ohjaustyö "Young Guns – nuoret sankarit" valmistui 1988 ja sen jatko-osa, Geoff Murphyn "Young Guns II" 1990. Vuonna 1989 valmistui William A. Grahamin "Billy the Kid – lännen lainsuojaton".


title: Billy the Kid

text: Rudolfo Anaya on kirjoittanut näytelmän "Billy the Kid" (1994).Charles Cisselin käsikirjoittamaa ja Gabriel Vega Weissmanin ohjaamaa näytelmää "Must" esitettiin Theater at St. Clement’sissä New Yorkissa marraskuussa 2017.


title: Billy the Kid

text: Michael Ondaatjen runoteos "The Collected Works of Billy the Kid" ilmestyi vuonna 1970. Larry McMurtry ja N. Scott Momaday ovat kuvanneet Billy the Kidiä romaaneissaan "Anything for Billy" (1988) ja "The Ancient Child" (1989). Elizabeth Facklerin "Billy the Kid, The Legend of El Chivato" (2003) ja John Vernonin "Lucky Billy" (2008) yhdistävät faktaa ja fiktiota. Billy the Kid esiintyy myös Lucky Luke -sarjakuvissa (ensi kerran tarinassa "Billy the Kid, pikku nappula") sekä "Muumilaakson tarinoita" -animaatiosarjassa jaksossa "Muumipeikko Villissä lännessä".


title: Billy the Kid

text: Yhdysvaltalainen säveltäjä Aaron Copland sävelsi partituurin tanssija ja koreografi Eugene Loringin Ballet Caravan -ryhmälle tekemään balettiteokseen "Billy the Kid" (1938). "Pat Garrett & Billy the Kid" on albumi, jonka Bob Dylan julkaisi vuonna 1973; albumin musiikkia käytettiin samannimisessä elokuvassa. Charlie Daniels levytti kappaleen ”Billy the Kid” vuonna 1976. "Blaze of Glory" (1990) on Jon Bon Jovin soololevy. Two Gallantsin kappale ”Las Cruces Jail” (2005) näyttää viittaavan Billy the Kidin vankeuteen Las Crucesissa (Mesilla).


title: Billy the Kid

text: Andrew Jenkins sävelsi ja sanoitti yhdessä tytärpuolensa Irene Spainin kanssa Billy the Kidiä käsittelevän balladin ”Billy the Kid” (1927). Kappaleen levytti Vernon Dalhart vuonna 1927. Hänen jälkeensä sitä ovat tulkinneet ainakin Ry Cooder, Woody Guthrie, Burl Ives, Tex Ritter ja Marty Robbins.


title: Histologia

text: Histologia eli kudosoppi on tieteenala, joka tutkii kudoksia. Histologian tutkimusongelmat siis sijoittuvat organologian ja solubiologian välimaastoon, joten tutkimusvälineeksi soveltuu parhaiten elektronimikroskoopin sijasta valomikroskooppi. Histologista tutkimusta on harrastettu niin kauan kuin hyviä valomikroskooppeja on ollut käytettävissä, ja varsin aktiivista se on ollut myös siitä syystä, että moderni lääketiede nojaa pitkälti histologiseen tietämykseen ihmiskehosta.


title: Histologia

text: Histologian tieteen kehitykseen kuului olennaisesti valomikroskooppien kehityksen lisäksi myös eri värjäyksien (engl. "staining") käyttö muutoin lähes läpinäkyvien solujen yksityiskohtien, esimerkiksi tumien, esiin tuomiseksi. Ehkä tunnetuimpia histologian uranuurtajia olivat italialainen Camillo Golgi ja espanjalainen Santiago Ramón y Cajal.


title: Charles Manson

text: Charles Milles Manson (12. marraskuuta 1934 Cincinnati, Ohio, Yhdysvallat – 19. marraskuuta 2017 Bakersfield, Kalifornia) oli yhdysvaltalainen rikollinen, jonka 1960-luvulla johtama nuorista koostunut kultti, ”Perhe”, syyllistyi useisiin murhiin. Mansonin kannattajat murhasivat elokuvaohjaaja Roman Polańskin vaimon, näyttelijä Sharon Taten, sekä Leno ja Rosemary LaBiancan raa’alla tavalla kahdessa erillisessä joukkomurhatapauksessa. Manson suunnitteli ja määräsi murhat tehtäväksi mutta ei osallistunut tappamiseen itse.


title: Charles Manson

text: Tammikuussa 1971 Manson ja osa hänen kannattajistaan todettiin syyllisiksi murhiin, ja heidät tuomittiin kuolemaan. Tuomiot muuttuivat automaattisesti elinkautisiksi vankeusrangaistuksiksi, kun Kalifornian korkein oikeus kielsi kuolemanrangaistuksen vuonna 1972. Manson oli Kalifornian valtionvankilassa Corcoranissa kuolemaansa saakka. Manson anoi 12 kertaa ehdonalaiseen pääsyä, mutta kaikki anomukset hylättiin. Seuraavan kerran hän olisi voinut anoa vapautusta vasta vuonna 2027.


title: Charles Manson

text: Manson sai enemmän kirjeitä kuin kukaan muu yhdysvaltalainen vanki: jopa 60 000 kirjettä vuodessa. Useat kirjeet olivat ihailijoilta, jotka halusivat liittyä ”Perheeseen”. Mansonin itsensä mukaan mitään ”Perhettä” ei ollut olemassa, vaan hän kuvaili 1960-luvulla ”Perheeksi” nimitettyä joukkoa musiikilliseksi ryhmittymäksi.


title: Charles Manson

text: Manson kuoli 83-vuotiaana 19. marraskuuta 2017.


title: Charles Manson

text: Manson syntyi Ohion Cincinnatissa ja kävi koulua Walnut Hills High Schoolissa. Charlesin ollessa 13 vuoden iässä hänen alkoholisoitunut äitinsä yritti antaa hänet sijaisvanhempien kasvatettavaksi. Koska sopivia ehdokkaita ei löytynyt, Charles päätyi Indianassa sijaitsevaan Gibaultin poikakotiin. Vuoden kuluttua hän karkasi ja palasi äitinsä luo, joka ei edelleenkään halunnut olla poikansa kanssa tekemisissä. Charles asui kaduilla ja elätti itsensä näpistelemällä. Pian hän siirtyi pikkurikoksista vakavampiin, osavaltion rajat ylittäviin rikoksiin, joista tuli ankarampia rangaistuksia. Hän oli viettänyt yli puolet elämästään osavaltion vankilassa ennen LaBiancan ja Taten murhia. Vuonna 1967 hän jopa pyysi, ettei häntä enää vapautettaisi.


title: Charles Manson

text: Manson joutui osavaltion vankilaan vuonna 1951 useiden pidätysten ja pakojen jälkeen, kun hän oli ajanut varastetulla autolla toiseen osavaltioon. Alle kuukausi ennen ehdonalaislautakunnan tapaamista Manson raiskasi toisen pojan pitäen partaveistä tämän kurkulla. Vuoden 1952 lopussa häntä vastaan oli nostettu kahdeksan pahoinpitelysyytettä. Hänet siirrettiin toiseen vankilaan, jossa hän käyttäytyi esimerkillisesti, ja hänet vapautettiin vuonna 1954.


title: Charles Manson

text: Tammikuussa 1955 Manson meni naimisiin 17-vuotiaan Rosalie Jean Willisin kanssa, ja he muuttivat Kaliforniaan. Manson varasti pian häiden jälkeen auton, ja hänet pidätettiin. Willis tuli raskaaksi huhtikuussa. Mansonin ehdonalainen peruttiin vuonna 1956, kun hän jätti saapumatta oikeuteen. Pian Charlesin pidätyksen jälkeen Willis synnytti pojan, Charles M. Manson Juniorin. Poika teki itsemurhan vuonna 1993 ollessaan 38-vuotias.


title: Charles Manson

text: Manson pääsi ehdonalaiseen vuonna 1958 kärsittyään kolmivuotisesta tuomiostaan kaksi vuotta. Vuonna 1959 hänet pidätettiin uudelleen varastettujen šekkien välittämisestä. Hän sai jälleen ehdollisen tuomion, joka yhdeksän kuukauden kuluttua muutettiin ehdottomaksi vankilatuomioksi. Hän tapasi Leona-nimisen naisen ollessaan vapaana koetusajalla ja avioitui tämän kanssa.


title: Charles Manson

text: 1. kesäkuuta 1960 Manson pidätettiin prostituutiosta. Hänet määrättiin kärsimään šekkien välittämisestä saamansa kymmenen vuoden tuomio McNeilin saarella sijaitsevassa osavaltion vankilassa. Leona synnytti pian pidätyksen jälkeen Charlesin toisen pojan, Charles Luther Mansonin. McNeilissä Manson sai sellitoverikseen pahamaineisen pankkirosvon Alvin Karpisin, joka opetti hänet lukemaan nuotteja ja soittamaan kitaraa. Silloin Manson teki kappaleen ”Look At Your Game Girl”, jonka Guns N’ Roses levytti ja otti vuonna 1993 ilmestyneelle albumilleen "The Spaghetti Incident". Kappale on tosin poistettu levyn myöhemmistä painoksista.


title: Charles Manson

text: Manson vapautui 21. maaliskuuta 1967 vastoin omaa tahtoaan. Vapautumisensa jälkeen Manson pyysi lupaa siirtyä San Franciscon Haight-Ashbury-alueelle, minne päästyään hän alkoi värvätä jäseniä ”Perheeseensä”.


title: Charles Manson

text: Kun Manson vapautui 32-vuotiaana, hän oli viettänyt suurimman osan elämästään vankilassa autovarkauksista, väärennöksistä ja petoksista. Hän oli myös toiminut jonkin aikaa parittajana. Hän hankki sekalaisen joukon nuoria kannattajia, joita kutsuttiin "Perheeksi". Tätä yhteisöä yhdistivät fanaattinen lojaalisuus Mansonia kohtaan ja kaikkien tavanomaisten moraalisääntöjen hylkääminen.


title: Charles Manson

text: Pian ”Perheen” perustamisen jälkeen Manson siirtyi Los Angelesin Pacific Palisadesiin ja valtasi hylätyn Spahn Ranchin, jota oli aikoinaan käytetty lännenelokuvien kuvauksissa. Charles Manson antoi kannattajiensa ymmärtää olevansa Jeesus Kristus kertomalla kuolleensa noin 2 000 vuotta aikaisemmin. Kun häneltä kysyttiin asiasta suoraan oikeudessa, hän vastasi: ”Voi olla, että olen Jeesus Kristus. En ole vielä päättänyt, kuka minä olen.” ”Perheen” perustamisen aikoihin hän alkoi kutsua itseään uudella, alkuperäisestä hieman poikkeavalla nimellä Charles Willis Manson. Nimi voidaan lausua myös ”Charles’ Will Is Man’s Son”, suom. ”Charlesin tahto on Ihmisen Poika” tai ”Charles Will on Ihmisen Poika”. Skientologia vaikutti Mansoniin, ja on myös arveltu, että skientologiasta eriytyneen Process Church -lahkon opit olisivat innostaneet häntä.


title: Charles Manson

text: Julkisuudessa nähtiin ainoastaan muutamia ”Perheen” jäseniä, mutta itse Perhe vaikuttaa olleen melko suuri, sillä arvioiden mukaan jäseniä oli enimmillään jopa 100 henkeä, joista noin 30 oli ”tosiuskovaisia”.


title: Charles Manson

text: Illalla 8. elokuuta 1969 joukko ”Perheen” jäseniä tunkeutui Rudi Altobellin Roman Polańskille ja Sharon Tatelle vuokraamaan Cielo Driven taloon. He olivat saaneet Mansonilta käskyn tappaa kaikki paikallaolijat mahdollisimman julmasti. Tehtävää lähtivät suorittamaan Charles ”Tex” Watson, Patricia Krenwinkel, Susan Atkins ja Linda Kasabian.


title: Charles Manson

text: Jo aiemmin keväällä Manson itse oli käynyt tutkimassa paikkoja tarkoituksenaan löytää ennen Polańskeja talossa asunut Terry Melcher. Tämä oli kuitenkin jo muuttanut toisaalle, mutta sitä Manson ei tiennyt. Taloa lähestyvä epäilyttävän näköinen henkilö oli tällöin kiinnittänyt Taten valokuvaajan, Shahrokh Hatamin, huomion.


title: Charles Manson

text: Hatamin mennessä kysymään, mitä kulkija etsi, kertoi epäluuloisen oloinen Manson hakevansa henkilöä, jonka nimeä Hatami ei kuitenkaan tunnistanut (Melcher). Manson kuuli rakennuksen olevan Polańskien käytössä ja sai neuvon kysyä asiaansa pihan perälle sijoitetusta pihatalosta. Taten tullessa katsomaan, kuka ovella oikein oli, lähti Manson sanaakaan sanomatta pihatalolle. Siellä hän viipyi muutaman minuutin ja poistui.


title: Charles Manson

text: Myöhemmin samana iltana Manson kuitenkin saapui takaisin Polańskien pihapiiriin kävellen tällä kertaa suoraan pihatalolle. Siellä talon omistava Rudi Altobelli kertoi hänelle Melcherin muuttaneen Malibuun ja väitti, ettei tiennyt tämän uutta osoitetta. Manson oli tavannut Altobellin jo aikaisemmin ja tiesi myös hänen olevan viihdealalla. Manson olisi halunnut neuvotella mahdolliseen levytyssopimukseensa liittyvistä asioista. Rudi Altobelli oli kuullut Mansonin esityksiä jo aiemmalla tapaamiskerralla Dennis Wilsonin luona eikä ollut kovin vakuuttunut tämän kyvyistä.


title: Charles Manson

text: Altobelli kertoi lähtevänsä ulkomaille seuraavana päivänä, mikä oli totta, mutta valehteli matkan kestävän yli vuoden, kun Manson yhä yritti ehdottaa neuvottelujen jatkamista tämän palattua. Altobelli sanoi toivovansa, ettei Manson häiritsisi enää talon asukkaita. Tämän jälkeen Manson poistui.


title: Charles Manson

text: Mansonin määräämä joukko lähti 8. elokuuta 1969 Spahn Ranchista ja saapui keskiyön tienoilla Benedict Canyonissa sijaitsevalle Polańskien talolle. Varmuuden vuoksi he olivat katkaisseet puhelinlinjat läheisestä tolpasta, ja hälyttimiä tai sähköaitaa välttääkseen he kiipesivät pihaan portin vieritse mäkeä pitkin. Polański itse oli parhaillaan Lontoossa työstämässä seuraavaa elokuvaansa. Hän oli kuitenkin pyytänyt ystäviään pitämään seuraa vaimolleen Sharon Tatelle, joka oli viimeisillään raskaana.


title: Charles Manson

text: Hiipivä joukko tuli kuitenkin yllätetyksi heti alkuunsa, kun Steven Parent oli samaan aikaan poistumassa pihatalosta Taten talonmiehen, William Garretsonin, luota. Joukkio ampui hänet portin kulmalle. Pakoauton kuljettajana toiminut Kasabian kauhistui surmatyöstä niin, että hänen katsottiin parhaaksi jäädä pitämään ulkopuolelle vahtia siksi aikaa, kun muut menisivät taloon. Kasabiania Parentin surmaaminen järkytti niin pahoin, että hän suunnitteli karkaavansa paikalta kokonaan.


title: Charles Manson

text: Tex Watson oli onnistunut rikkomaan ikkunan toiselta puolen taloa ja hivuttautunut sen kautta sisälle taloon. Hän avasi oven sisältä päin ja päästi loput joukosta sisään. Watson herätti sohvalla nukkuneen Voytek Frykowskin potkaisemalla tätä päähän toisten alkaessa etsiä talosta muita ihmisiä.


title: Charles Manson

text: Tunkeutujat siirsivät löytämänsä henkilöt olohuoneeseen ja kysyivät, oliko kenelläkään heistä rahaa. Folgers Coffee Companyn perijä Abigail Folger vastasi myöntävästi, ja hänet vietiin makuuhuoneeseen tyhjentämään laukkuaan. Hetkeä myöhemmin hän sai kamppailtua itsensä vapaaksi mutta jäi jälleen kiinni ja sai surmansa kymmenistä veitseniskuista. Kuuluisa hiusmuotoilija Jay Sebring köytettiin kaulastaan yhteen Sharonin kanssa, ja Watson ampui hänet, kun hän yritti puolustaa Tatea. Voytek Frykowski sai lakanalla sidotut kätensä vapaiksi ja kamppaili ankarasti tunkeutujia vastaan. Myös hänet tapettiin aseella päähän lyöden ja kymmeniä kertoja puukottaen.


title: Charles Manson

text: Viimeiseksi puukotettiin kuoliaaksi olohuoneessa armoa anellut, yhdeksännellä kuulla raskaana ollut Sharon. Nämä 16 tappavaa veitseniskua kertoi langettaneensa Susan Atkins, mutta myöhemmin Charles ”Tex” Watson tunnusti tehneensä varsinaisen surmatyön Atkinsin vain pidellessä Tatea aloillaan.


title: Charles Manson

text: Mansonin pidätetty "Perheenjäsen” Susan Atkins tunnusti osallisuutensa murhiin eräälle sellitoverilleen, joka kertoi tunnustuksesta poliisille. Manson ja muita kultin jäseniä vangittiin ja Manson tuomittiin yhdessä kolmen muun kanssa kuolemaan. Tuomitut valittivat kuitenkin tuomiostaan, jota ei pantu täytäntöön ennen kuin Kalifornian osavaltio lakkautti kuolemantuomion vuonna 1972 ja tuomio muutettiin elinkautiseksi vankeusrangaistukseksi. Vankeutensa aikana Manson teki yhteensä 12 hakemusta ehdonalaiseen vankeuteen, mutta niistä kaikki hylättiin. Manson oli julkisuudessa vielä useaan otteeseen vankilatuomionsa jälkeenkin ja esimerkiksi vuonna 1975 yksi hänen kulttinsa jäsenistä tuomittiin elinkautiseen vankeuteen presidentti Gerald Fordin salamurhan yrityksestä. Vankeutensa aikana Manson antoi neljä haastattelua televisiossa. NBC Newsin Dan Snyderin ja CBS:n Charlie Rosen Mansonin haastattelu sai Emmy-palkinnon. Manson kuoli Bakersfieldin sairaalassa 19. marraskuuta 2017. Vankilaviranomaisten mukaan kuolema johtui luonnollisista syistä. Manson oli siiretty vankilasta sairaalaan saman kuun alussa.


title: Charles Manson

text: Taiteilijanimellä toimiva Marilyn Manson on valinnut kyseisen sukunimen sillä perusteella, että Manson-nimi voidaan yhdistää henkirikoksiin. Myös Kasabian ja elektroyhtye Spahn Ranch ovat valinneet nimensä Mansonin ympärille muodostuneen kultin vuoksi.


title: Charles Manson

text: Manson väitti Beatlesin "Valkoisen tuplan" monien kappaleiden, kuten "Helter Skelterin," inspiroineen häntä, ja näiden perusteella hän vakuuttui rotu- ja ydinsodan olevan lähellä. Albumin kappaleet sisälsivät Mansonin mukaan piiloviestejä liittyen alkavaan rotusotaan, ja hän muodostikin kappaleiden sanoituksista omia johtopäätöksiään.


title: Charles Manson

text: Vuonna 2014, 80-vuotiaana, Manson sai luvan mennä naimisiin 26-vuotiaan Afton Elaine ”Star” Burtonin kanssa. Manson purki kihlauksen, kun hänelle selvisi morsiamen suunnitelleen tekevänsä rahaa hänen ruumillaan.


title: Oranssi

text: Oranssin värisävyjä aistitaan, kun näköjärjestelmän pääosin punaiselle ja osittain vihreälle valolle herkät verkkokalvon tappisolut ovat aktiivisia. Oranssi on valon spektrillä punaisen ja keltaisen välissä allonpituuden ollessa noin 585-620 nanometrin mittaluokkaa. Television ja tietokoneen kuvaruudulla oranssia nähdään silloin, kun värinäytön RGB-värivaloista punainen (R) ja vihreä (G) ovat valoisuusarvoiltaan vaikkapa 250 ja 175 ja sinisen (B) ollessa 0 (skaalalla 0-255). Vähennettäessä valoisuusarvoja saadaan näkyviin ruskeita värisävyjä.


title: Oranssi

text:
Oranssin vivahteita on monia. Huomiota herättäviä, voimakkaimpia sävyjä käytetään muun muassa varoitusväreinä rakennustyö- ja onnettomuuspaikoilla auto- ja lentoliikenteessä. Lentäjien varoittamiseksi mastoissa ja korkeissa rakennuksissa käytetään usein "international orange" -sävyä, joka näkyy kauas huonossakin säässä.
Hirvenmetsästykseen osallistujille oranssinpunaiset suojaliivit ovat metsästysasetuksen määrääminä ehdottoman pakollisia, vaikka kaikki ns. punavihersokeat asemiehet eivät niiden väriä kunnolla erota muusta ympäristöstä.


title: Oranssi

text: Suomen sana "oranssi" on lainattu ruotsin kautta ranskan sanasta "orange", joka merkitsee sekä appelsiinia että sen väriä.


title: Oranssi

text: Käyttöä ja symboliikkaa pohdittaessa on syytä pitää aina mielessä, että mikä tahansa väri kuten oranssi saa merkityksenä vasta käyttötilanteesta eli siitä, missä sosiaalisessa, kulttuurisessa ja/tai esimerkiksi historiallisessa kontekstissa se tulee esille.


title: Oranssi

text: Tietokoneen kuvaruudun RGB-värivalojen sinisen maksimiarvot skaalalla 0-255 ovat seuraavat:


title: Tuma

text: Tuma on eukaryoottisen solun geneettinen keskus. Tuman tehtävänä on säilyttää geneettistä materiaalia, DNA:n muodossa kromosomeihin tallentuneena, ja saattaa tätä solun proteiinisynteesin tarpeisiin.


title: Tuma

text: Tuman erottaa solulimasta kaksikerroksinen tumakotelo, jossa on tuhansia aukkoja, tumahuokosia. Jokaisessa tumahuokosessa on glykoproteiinitulppa, joka toimii valikoivana suodattimena tuman ja sytoplasman välillä. Tumahuokoset päästävät ulos suuriakin molekyylejä (esimerkiksi lähetti-RNA:n), mutta saattavat estää pieniä molekyylejä kulkeutumasta tumaan.


title: Tuma

text: Tumajyvänen eli nukleoli toimii ribosomien rakenneosien valmistuspaikkana.


title: Tuma

text: Suurin osa eläin- ja kasvisoluista on tumallisia, mutta poikkeuksiakin löytyy: esimerkiksi nisäkkäiden punasolut eli erytrosyytit ovat tumattomia soluja.


title: Tuma

text: Tuman alkuperä tumallisissa soluissa on vielä hämärän peitossa. Erään teorian mukaan tumalliset solut ovat syntyneet arkeonien ja eubakteerin fuusiosta, mutta tässä mallissa on hyvin paljon epäselvyyksiä.


title: Tuma

text: Tumasta on kuitenkin ollut hyvin paljon hyötyä evoluutiossa. DNA on tumaan pakattuna tiiviimmin kuin prokaryooteilla. Tämä nopeuttaa DNA:han liittyviä reaktioita, koska reaktionopeus on verrannollinen konsentraatioon. Tuman ansiosta tuman sisällä ja sen ulkopuolella solulimassa toimivat proteiinit ovat voineet myös kehittyä vapaammin, koska proteiinien haitallisten interaktioiden ja muiden sivuvaikutusten vaara on ollut pienempi.


title: Solon

text: Solon (, n. 638 eaa. – 558 eaa.) oli kuuluisa ateenalainen valtiomies ja lainsäätäjä. Diogenes Laertios lukee hänet myös filosofien joukkoon. Hän oli Thaleksen aikalainen ja tuttava, ja myös hänet lasketaan ns. Kreikan seitsemän viisaan joukkoon.